**วิธีการปฏิบัติขององค์การเกษตรกรในอนาคตแห่งประเทศไทย**

ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี

**ว่าด้วย การบริหารการเงิน**

**พ.ศ. ๒๕๖๒**

ระเบียบสำนักงานคณะกรรมการการอาชีวศึกษาว่าด้วยองค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๖ ข้อ ๓๕.๘ กำหนดให้องค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ดำเนินกิจกรรมเพื่อการพัฒนาคุณภาพและความเป็นเลิศทางวิชาชีพของสมาชิก อกท. ภายใต้การเรียนรู้โดยการปฏิบัติจริง สถานการณ์จริง

ดังนั้นเพื่อให้การดำเนินการเกี่ยวกับการบริหารการเงิน มีความสอดคล้องเป็นรูปแบบเดียวกันทั่วประเทศอาศัยอำนาจตามระเบียบสำนักงานคณะกรรมการการอาชีวศึกษา ว่าด้วยองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๗ ข้อ ๓๗ แก้ไข ด้วยการยกเลิก วิธีการปฏิบัติของ อกท. ว่าด้วยการบริหารการเงิน พ.ศ. ๒๕๕๔ และกำหนดวิธีการปฏิบัติไว้ดังนี้

**ตอนที่ ๑**

# ประเภทและการชำระเงิน

ข้อ ๑ เงินองค์การเกษตรกรในอนาคตแห่งประเทศไทย แต่ละระดับแบ่งออกเป็น ๒ ประเภท

๑.๑ เงินงบประมาณ หมายถึง เงินที่ได้รับการสนับสนุนจากเงินงบประมาณของรัฐเพื่อใช้จ่ายในการบริหารจัดการกิจกรรมขององค์การ

๑.๒ เงินนอกงบประมาณ หมายถึง เงินรายได้อื่นนอกเหนือจากเงินสนับสนุนจาก งบประมาณของรัฐ ได้แก่

๑.๒.๑ ค่าลงทะเบียนของสมาชิก

๑.๒.๒ ค่าบำรุงองค์การฯ ของสมาชิก

๑.๒.๓ เงินหรือทรัพย์สินที่มีผู้บริจาคและให้เหรัญญิกออกใบเสร็จรับเงินหรือหนังสือตอบรับ และหรือใบประกาศเกียรติคุณให้แก่ผู้บริจาคทุกคนและทุกครั้งที่ได้รับเงินหรือทรัพย์สิน

๑.๒.๔ จากรายได้อันเกิดจากการดำเนินกิจกรรมขององค์การ

๑.๒.๕ จากดอกผลซึ่งเกิดจากเงินหรือทรัพย์สินขององค์การ

ข้อ ๒ สมาชิกทุกคนต้องชำระเงิน ค่าลงทะเบียน และเงินบำรุงองค์การฯ ดังนี้

๒.๑ สมาชิกสามัญ ชำระค่าลงทะเบียนการเป็นสมาชิก ตลอดหลักสูตร อัตราคนละ ๕๐ บาท

๒.๒ สมาชิกสามัญ ชำระค่าบำรุงองค์การฯ ในอัตราคนละ ๑๐๐ บาทต่อปีการศึกษา

ข้อ ๓ ให้สมาชิกสามัญ ชำระเงินค่าลงทะเบียนและค่าบำรุงองค์การ กับเหรัญญิกของหน่วยที่สังกัดในวันลงทะเบียนเรียน ภาคเรียนที่หนึ่งของปีการศึกษานั้น ๆ และให้เหรัญญิกออก หลักฐานการชำระเงินให้แก่สมาชิกทุกครั้ง

ข้อ ๔ ให้สมาชิกวิสามัญ บริหารการเงินตามวิธีการปฏิบัติ ว่าด้วย สมาชิกวิสามัญ

**ตอนที่ ๒**

# การบริหารการเงิน

ข้อ ๕ เงินรายได้จากค่าบำรุง ค่าลงทะเบียนของสมาชิก และรายได้อื่น ๆ ในแต่ละระดับให้ปฏิบัติดังนี้

๕.๑ เงินรายได้จากค่าบำรุง ค่าลงทะเบียนของสมาชิก และรายได้อื่นๆ ทั้งหมดของ อกท. ระดับหน่วยให้คณะกรรมการ อกท.ระดับหน่วย นำมาวางแผนจัดสรรเพื่อบริหารจัดการในการดำเนินกิจกรรมขององค์การและ ชมรมวิชาชีพ

ในกรณีเงินค่าบำรุงองค์การของสมาชิกสามัญในแต่ละหน่วย ให้ อกท. ระดับหน่วย จัดสรรดังนี้

ร้อยละ ๗๐ ของเงินค่าบำรุงองค์การ จัดสรรเพื่อใช้บริหารจัดการในการดำเนินกิจกรรมองค์การ และ ชมรมวิชาชีพ

ร้อยละ ๒๐ ของเงินค่าบำรุงองค์การ ส่งให้ อกท. ระดับภาค เพื่อใช้บริหารจัดการในการดำเนินกิจกรรมและสำนักงานขององค์การ ระดับภาค

ร้อยละ ๑๐ ของเงินค่าบำรุงองค์การ ส่งให้ อกท.ระดับชาติ เพื่อใช้บริหารจัดการในการดำเนินกิจกรรมและสำนักงานขององค์การ ระดับชาติ

๕.๒ เงินรายได้ทั้งหมดของ อกท.ระดับภาคให้คณะกรรมการ อกท.ระดับภาค นำมาวางแผนจัดสรร เพื่อบริหารจัดการในการดำเนินกิจกรรมขององค์การ และสำนักงาน อกท.ระดับภาค ตามข้อ ๘

๕.๓ เงินรายได้ทั้งหมดของ อกท.ระดับชาติให้คณะกรรมการ อกท.ระดับชาติ นำมาวางแผนจัดสรร เพื่อบริหารจัดการในการดำเนินกิจกรรมขององค์การ และสำนักงาน อกท.ระดับชาติตามข้อ ๙

ข้อ ๖ ให้ อกท. ระดับหน่วย จัดส่งเงินค่าบำรุงองค์การของสมาชิกตามที่กำหนดไว้ในข้อ ๕.๑ โดยระดับภาคนำเข้าบัญชี อกท. ระดับภาค และในระดับชาตินำเข้าบัญชี อกท.ระดับชาติ พร้อมส่งสำเนาการโอนเงินและทะเบียนสมาชิก ถึงครูที่ปรึกษาคณะกรรมการดำเนินงาน อกท. ระดับภาคและระดับชาติ โดยมีหนังสือราชการนำส่ง ภายใน ๓๐ วัน หลังจากเปิดภาคเรียนที่ ๑

ข้อ ๗ ให้คณะกรรมการดำเนินงาน อกท. ระดับหน่วย และชมรมวิชาชีพ จัดทำแผนปฏิบัติการประจำปีจากรายได้ โดยความเห็นชอบของครูที่ปรึกษาคณะกรรมการดำเนินงาน หรือ ครูที่ปรึกษาชมรมวิชาชีพ ดังนี้

๗.๑ ร้อยละ ๒๐ เป็นค่าใช้จ่ายในการเดินทางไปประชุม อบรม สัมมนา ของคณะกรรมการดำเนินงาน หรือ คณะกรรมการชมรมวิชาชีพ

๗.๒ ร้อยละ ๗๐ เป็นค่าตอบแทนใช้สอยและวัสดุในการดำเนินกิจกรรมของหน่วย อกท. หรือ ชมรมวิชาชีพ

๗.๓ ร้อยละ ๑๐ เป็นเงินสำรองจ่าย

ข้อ ๘ ให้คณะกรรมการดำเนินงาน อกท. ระดับภาค จัดทำแผนปฏิบัติการประจำปีจากรายได้ โดยความเห็นชอบของครูที่ปรึกษาคณะกรรมการดำเนินงานดังนี้

๘.๑ ร้อยละ ๓๐ เป็นค่าใช้จ่ายในการเดินทางไปประชุม อบรม สัมมนา ของคณะกรรมการดำเนินงาน

๘.๒ ร้อยละ ๖๐ เป็นค่าใช้จ่ายตอบแทนใช้สอยและวัสดุในการดำเนินกิจกรรมและสำนักงาน อกท. ระดับภาค

๘.๓ ร้อยละ ๑๐ เป็นเงินสำรองจ่าย

ข้อ ๙ ให้คณะกรรมการดำเนินงาน อกท. ระดับชาติ จัดทำแผนปฏิบัติการประจำปีจากรายได้ โดยความเห็นชอบของครูที่ปรึกษาคณะกรรมการดำเนินงานดังนี้

๙.๑ ร้อยละ ๓๐ เป็นค่าใช้จ่ายในการเดินทางไปประชุม อบรม สัมมนา ของคณะกรรมการดำเนินงาน

๙.๒ ร้อยละ ๖๐ เป็นค่าตอบแทนใช้สอยและวัสดุในการดำเนินกิจกรรม และสำนักงาน อกท. ระดับชาติ

๙.๓ ร้อยละ ๑๐ เป็นเงินสำรองจ่าย

ข้อ ๑๐ ให้คณะกรรมการดำเนินงาน อกท. ระดับหน่วย จัดทำแผนการใช้เงินประจำปีขององค์การให้แล้วเสร็จภายใน ๓๐ วันหลังจากเปิดภาคเรียนที่ ๑ ของปีการศึกษา ส่วนในระดับภาคและระดับชาติ ให้จัดทำแผนการใช้เงินประจำปีขององค์การให้แล้วเสร็จภายใน ๖๐ วันหลังจากเปิดภาคเรียนที่ ๑ ของปีการศึกษา โดยความเห็นชอบของครูที่ปรึกษาคณะกรรมการดำเนินงาน แล้วนำเสนอคณะกรรมการ อกท. แต่ละระดับ เพื่อพิจารณาให้ความเห็นชอบ

**ตอนที่ ๓**

# การเก็บรักษาและการเบิกจ่ายเงิน

ข้อ ๑๑ การส่งเงินค่าบำรุงองค์การ ให้ อกท.ระดับหน่วย นำเงินเข้าบัญชีพร้อมส่งสำเนา หลักฐานให้ อกท. ระดับภาคและระดับชาติ และให้ อกท.ระดับภาคและระดับชาติ ตอบรับการส่งเงินของหน่วยเป็นหนังสือราชการพร้อมออกหลักฐานการรับเงินในทันทีที่ได้รับเงิน

ข้อ ๑๒ การนำเงินฝากธนาคารให้องค์การ ทุกระดับเปิดบัญชีธนาคารโดยให้ดำเนินการดังนี้

๑๒.๑ ชื่อบัญชี

๑๒.๑.๑ อกท. ระดับหน่วยเป็นบัญชีเดียวกันกับบัญชีสำนักงาน อกท. ใช้ชื่อบัญชี “ อกท. หน่วย .....……”

๑๒.๑.๒ อกท. ระดับภาค ใช้ชื่อบัญชี “อกท. ภาค ...……...” สำนักงาน อกท.ระดับภาคใช้ชื่อบัญชี “สำนักงาน อกท.ภาค ..............”

๑๒.๑.๓ อกท. ระดับชาติ ใช้ชื่อบัญชี “ อกท. ระดับชาติ”สำนักงาน อกท.ระดับชาติ ใช้ชื่อบัญชี “สำนักงาน อกท.ระดับชาติ”

๑๒.๒ บุคคลผู้รับผิดชอบและลงนามในบัญชี

๑๒.๒.๑ การลงนามในบัญชีเงินฝาก อกท. หน่วย ให้มีผู้ร่วมรับผิดชอบบัญชี ๓ คน ลงนามคือครูที่ปรึกษาคณะกรรมการดำเนินงาน นายกและเหรัญญิก อกท.ระดับหน่วย ส่วนสมุดเงินฝากธนาคารมอบให้ครูที่ปรึกษาคณะกรรมการดำเนินงานเป็นผู้เก็บรักษา

๑๒.๒.๒ การลงนามในบัญชีเงินฝาก อกท.ภาค ให้ครูที่ปรึกษาคณะกรรมการดำเนินงาน นายก และเหรัญญิก อกท. ระดับภาค เป็นผู้ลงนาม ส่วนสมุดเงินฝากธนาคาร มอบให้ครูที่ปรึกษาคณะกรรมการดำเนินงานเป็นผู้เก็บรักษา

บัญชี สำนักงาน อกท.ภาค ให้ครูที่ปรึกษาคณะกรรมการดำเนินงาน หัวหน้าสำนักงาน อกท. และประธานกรรมการอำนวยการ อกท. ระดับภาค เป็นผู้ลงนาม ส่วนสมุดเงินฝากธนาคาร มอบให้หัวหน้าสำนักงาน อกท.ภาคเป็นผู้เก็บรักษา

๑๒.๒.๓ การลงนามในบัญชี อกท. ระดับชาติ ให้ครูที่ปรึกษาคณะกรรมการดำเนินงาน นายก และเหรัญญิก อกท. ระดับชาติ เป็นผู้ลงนาม ส่วนสมุดเงินฝากธนาคารมอบให้ครูที่ปรึกษาคณะกรรมการดำเนินงานเป็นผู้เก็บรักษา

บัญชี สำนักงาน อกท.ระดับชาติ ให้ครูที่ปรึกษาคณะกรรมการดำเนินงาน อกท. หัวหน้าสำนักงาน อกท.ระดับชาติ และประธานกรรมการ อกท.ระดับชาติ เป็นผู้ลงนาม ส่วนสมุดเงินฝากธนาคารมอบให้หัวหน้าสำนักงาน อกท.ระดับชาติ เป็นผู้เก็บรักษา

ข้อ ๑๓ ให้บุคคลที่รับผิดชอบและลงนามในบัญชีตามข้อ ๑๒.๒ มีอำนาจเก็บรักษาเงินสดร่วมกัน ดังนี้

๑๓.๑ อกท.ระดับหน่วย เก็บรักษาเงินสดได้ ไม่เกิน ๑,๐๐๐ บาท

๑๓.๒ อกท.ระดับภาค เก็บรักษาเงินสดได้ ไม่เกิน ๑,๕๐๐ บาท

๑๓.๓ อกท.ระดับชาติ เก็บรักษาเงินสดได้ ไม่เกิน ๒,๐๐๐ บาท

๑๓.๔ สำนักงาน อกท. ระดับภาค เก็บรักษาเงินสดได้ไม่เกิน ๑๐,๐๐๐ บาท

๑๓.๕ สำนักงาน อกท.ระดับชาติ เก็บรักษาเงินสดได้ไม่เกิน ๕๐,๐๐๐ บาท

ข้อ ๑๔ การอนุมัติจ่ายเงินของ อกท. แต่ละระดับ มีดังนี้

๑๔.๑ นายกหรือหัวหน้าสำนักงาน อกท. ระดับหน่วย อนุมัติสั่งจ่ายได้ไม่เกินครั้งละ ๑,๐๐๐ บาท

๑๔.๒ นายก อกท. ระดับภาค อนุมัติสั่งจ่ายได้ไม่เกินครั้งละ ๑,๕๐๐ บาท

๑๔.๓ หัวหน้าสำนักงาน อกท. ระดับภาค อนุมัติสั่งจ่ายได้ไม่เกิน ครั้งละ ๕๐,๐๐๐ บาท

๑๔.๔ นายก อกท. ระดับชาติ อนุมัติสั่งจ่ายได้ไม่เกินครั้งละ ๒,๐๐๐ บาท

๑๔.๕ หัวหน้าสำนักงาน อกท.ระดับชาติ อนุมัติสั่งจ่ายได้ไม่เกินครั้งละ ๑๐๐,๐๐๐ บาท

ข้อ ๑๕ แผนงานโครงการที่มีความจำเป็นต้องใช้จ่ายเงินเกินอำนาจอนุมัติสั่งจ่าย ให้นำเสนอประธานกรรมการอำนวยการ อกท. แต่ละระดับเป็นผู้พิจารณาอนุมัติ

ข้อ ๑๖ การถอนเงินธนาคารจากบัญชีขององค์การแต่ละระดับ ต้องมีผู้ร่วมลงนาม ๒ ใน ๓ คนโดยมีครูที่ปรึกษาคณะกรรมการดำเนินงาน อกท. แต่ละระดับเป็นผู้ร่วมลงนามทุกครั้ง

ข้อ ๑๗ การถอนเงินธนาคารจากบัญชีของสำนักงาน อกท.ระดับภาคและสำนักงาน อกท. ระดับชาติ ต้องมีผู้ร่วมลงนาม ๒ ใน ๓ คน โดยมีหัวหน้าสำนักงาน อกท. เป็นผู้ร่วมลงนามทุกครั้ง

**ตอนที่ ๔**

**การรายงานและการตรวจสอบสถานะทางการเงิน**

ข้อ ๑๘ ให้เหรัญญิกในแต่ระดับจัดทำบัญชีรายรับ รายจ่ายเงินและทรัพย์สินขององค์การ และครูที่ปรึกษาจัดทำบัญชีรายรับ รายจ่ายเงินและทรัพย์สินของสำนักงาน อกท. โดยละเอียดให้เป็นปัจจุบัน แล้วรายงานสถานะทางการเงิน ให้ประธานกรรมการอำนวยการ อกท. แต่ละระดับทราบ ดังนี้

๑๘.๑ ระดับหน่วย ภาคเรียนละ ๑ ครั้ง

๑๘.๒ ระดับภาคและระดับชาติ ให้แจ้งในการประชุมคณะกรรมการ อกท. ทุกครั้ง

ข้อ ๑๙ ให้ประธานกรรมการอำนวยการ อกท. แต่ละระดับ แต่งตั้งคณะผู้ตรวจสอบบัญชี เป็นผู้ตรวจสอบบัญชี หลักฐานรายรับ รายจ่าย ทรัพย์สินของ อกท. และสำนักงาน อกท. แต่ละปีการศึกษาให้แล้วเสร็จภายในเดือนกุมภาพันธ์ และให้รายงานต่อคณะกรรมการ อกท. แต่ละระดับ ทราบ

ข้อ ๒๐ กรณีที่ต้องการทราบสถานะทางการเงินและทรัพย์สินขององค์การเป็นกรณีพิเศษ ประธานกรรมการอำนวยการ แต่ละระดับ อาจแต่งตั้งคณะผู้ตรวจสอบบัญชี เพื่อตรวจสอบบัญชีและทรัพย์สินองค์การ ได้ตามความเหมาะสม

###### **ตอนที่ ๕**

###### **การรักษาการและการใช้วิธีการปฏิบัติ**

ข้อ ๒๑ ให้ประธานกรรมการอำนวยการ อกท.ระดับชาติ รักษาการให้เป็นไปตามวิธีการปฏิบัตินี้

ข้อ ๒๒ ให้ใช้วิธีการปฏิบัตินี้ ตั้งแต่วันถัดจากวันประกาศใช้วิธีการปฏิบัตินี้เป็นต้นไป

ประกาศ ณ วันที่ ๒๕ เดือน เมษายน พ.ศ. ๒๕๖๒

( นายประเวศ วรางกูร )

ประธานกรรมการอำนวยการ องค์การเกษตรกรในอนาคตแห่งประเทศไทย

ในพระราชูปถัมภ์ ฯ ระดับชาติ ประจำปีการศึกษา ๒๕๖๐ - ๒๕๖๑