**วิธีการปฏิบัติขององค์การเกษตรกรในอนาคตแห่งประเทศไทย**

**ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี**

**ว่าด้วย การคัดเลือกหน่วย อกท. ดีเด่น**

**พ.ศ. ๒๕๖๒**

ระเบียบสำนักงานคณะกรรมการการอาชีวศึกษาว่าด้วย องค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๖ ข้อ ๓๕.๑๐ กำหนดให้องค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ดำเนินกิจกรรมเพื่อการพัฒนาคุณภาพและความเป็นเลิศทางวิชาชีพของสมาชิก อกท. ภายใต้การเรียนรู้โดยการปฏิบัติจริง สถานการณ์จริง

ดังนั้นเพื่อให้การดำเนินการเกี่ยวกับการคัดเลือกหน่วย อกท.ดีเด่น มีความสอดคล้องเป็นรูปแบบเดียวกันทั่วประเทศ อาศัยอำนาจตามระเบียบสำนักงานคณะกรรมการการอาชีวศึกษา ว่าด้วยองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๗ ข้อ ๓๗ แก้ไข ด้วยการยกเลิก วิธีการปฏิบัติของ อกท. ว่าด้วยการคัดเลือกหน่วย อกท.ดีเด่น พ.ศ. ๒๕๕๔ และกำหนดวิธีการปฏิบัติไว้ดังนี้

**ตอนที่ ๑**

**การคัดเลือกหน่วย อกท. ดีเด่น**

ข้อ ๑ การคัดเลือกหน่วย อกท.ดีเด่นระดับภาค

๑.๑ ให้ประธานกรรมการอำนวยการ อกท. ระดับภาค แต่งตั้งคณะอนุกรรมการ ที่มีประสบการณ์ หรือ ผ่านการฝึกอบรมหลักสูตรการเป็นผู้ประเมินหน่วย อกท.ดีเด่น จำนวนไม่น้อยกว่า ๕ คน เพื่อทำหน้าที่พิจารณาคัดเลือกหน่วย อกท.ดีเด่นระดับภาค จำนวน ๑ หน่วย

๑.๒ ให้ อกท.ระดับภาค ดำเนินการในแต่ละปีการศึกษา ดังนี้

๑.๒.๑ มอบโล่ตามระดับคะแนนแก่หน่วย อกท.ดีเด่นระดับภาค อันดับที่ ๑ และมอบเกียรติบัตรตามระดับคะแนนแก่หน่วย อกท.ดีเด่น ระดับภาค อันดับที่ ๑-๓ ประจำปีการศึกษา

๑.๒.๒ มอบเกียรติบัตรแก่หน่วยที่ผ่านเกณฑ์ ๓ ระดับ คือ

(๑) ระดับที่ ๑ คะแนนร้อยละ ๖๐ – ๖๙ เกียรติบัตรทองแดง

(๒) ระดับที่ ๒ คะแนนร้อยละ ๗๐- ๗๙ เกียรติบัตรเงิน

(๓) ระดับที่ ๓ คะแนนร้อยละ ๘๐ ขึ้นไป เกียรติบัตรทอง

ข้อ ๒ การคัดเลือกหน่วย อกท.ดีเด่นระดับชาติ

๒.๑ ให้ประธานกรรมการอำนวยการ อกท. ระดับชาติ แต่งตั้งคณะอนุกรรมการ จำนวนไม่น้อยกว่า ๕ คน เพื่อทำหน้าที่พิจารณาคัดเลือกหน่วย อกท.ดีเด่นระดับชาติ จำนวน ๑ หน่วย

๒.๒ ให้คณะอนุกรรมการ ตามข้อ ๒.๑ พิจารณาคัดเลือก อกท. ทุกหน่วยภายในภาค และนำเสนอผลการคัดเลือกต่อคณะกรรมการ อกท.ระดับชาติ เพื่อพิจารณาให้ความเห็นชอบก่อนการจัดการประชุมวิชาการ อกท. ระดับชาติ

๒.๓ ให้ อกท.ระดับชาติ ดำเนินการ ดังนี้

๒.๓.๑ มอบโล่และเกียรติบัตรตามระดับคะแนนแก่หน่วย อกท.ดีเด่นระดับชาติ อันดับที่ ๑ และรองชนะเลิศอันดับที่ ๑-๓ ประจำปีการศึกษา

๒.๓.๒ มอบโล่แก่หน่วยที่ผ่านเกณฑ์เกียรติบัตรทองติดต่อกัน ๓ ปีการศึกษา โดยพิจารณาจากผลการประเมินหน่วย อกท.ดีเด่นระดับภาค

ข้อ ๓ หน่วย อกท. ที่ได้รับการคัดเลือกเป็นหน่วย อกท. ดีเด่นมาแล้ว มีสิทธิได้รับการพิจารณาคัดเลือกเป็นหน่วย อกท. ดีเด่น ในปีต่อไปได้

**ตอนที่ ๒**

**เกณฑ์การคัดเลือกหน่วย อกท. ดีเด่น**

ข้อ ๔ การพิจารณาคัดเลือกหน่วย อกท. ดีเด่น ให้ประเมินตามหัวข้อดังนี้

๔.๑ การบริหารองค์การ

๔.๒ การดำเนินกิจกรรมหลักของชมรมวิชาชีพ

๔.๒.๑ การพัฒนาวิชาชีพ

๔.๒.๒ การส่งเสริมธุรกิจและออมทรัพย์

๔.๒.๓ การเสริมสร้างพฤติกรรมความเป็นผู้นำ

๔.๒.๔ การพัฒนาทักษะชีวิต

๔.๒.๕ การพัฒนาความสัมพันธ์ชุมชน

๔.๓ การเลื่อนระดับสมาชิก

๔.๔ การดำเนินกิจกรรมหมู่บ้าน อกท หรือหมู่บ้านโครงการปฏิรูปการศึกษาเกษตรเพื่อชีวิต ที่ดำเนินกิจกรรมตามแบบหมู่บ้าน อกท. หรือ กิจกรรมทดแทนที่มีวัตถุประสงค์เช่นเดียวกันหรือคล้ายคลึงกัน

๔.๕ รายได้จากการดำเนินกิจกรรมของชมรมวิชาชีพและหน่วย อกท.

๔.๖ กิจกรรมประสานสัมพันธ์ศิษย์เก่า อกท.

๔.๗ การร่วมกิจกรรมการประชุมวิชาการปีที่ผ่านมา

๔.๘ ความรู้ของสมาชิก อกท. เกี่ยวกับระเบียบ วิธีการปฏิบัติ หลักเกณฑ์ หรือรายละเอียด ของ อกท.ข้อ ๕ แบบประเมินผลการพิจารณาคัดเลือกหน่วย อกท. ดีเด่น แบบสรุปคะแนนและผลการพิจารณา อกท.ระดับหน่วยดีเด่นให้ใช้ตามแบบที่แนบท้ายวิธีการปฏิบัตินี้

**ตอนที่ ๓**

**การรักษาการและการใช้วิธีการปฏิบัติ**

ข้อ ๖ ให้ประธานกรรมการอำนวยการ อกท. ระดับชาติ รักษาการให้เป็นไปตามวิธีการปฏิบัตินี้

ข้อ ๗ ให้ใช้วิธีการปฏิบัตินี้ ตั้งแต่วันถัดจากวันประกาศใช้วิธีการปฏิบัตินี้เป็นต้นไป

ประกาศ ณ วันที่ ๒๕ เดือน เมษายน พ.ศ. ๒๕๖๒

( นายประเวศ วรางกูร )

ประธานกรรมการอำนวยการ องค์การเกษตรกรในอนาคตแห่งประเทศไทย

ในพระราชูปถัมภ์ ฯ ระดับชาติ ประจำปีการศึกษา ๒๕๖๐ - ๒๕๖๑