**วิธีการปฏิบัติขององค์การเกษตรกรในอนาคตแห่งประเทศไทย**

**ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี**

**ว่าด้วย การจัดตั้งหน่วย**

**พ.ศ. ๒๕๖๒**

ระเบียบสำนักงานคณะกรรมการการอาชีวศึกษาว่าด้วยองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๖ ข้อ ๓๕.๒ กำหนดให้องค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ดำเนินกิจกรรมเพื่อการพัฒนาคุณภาพและความเป็นเลิศทางวิชาชีพของสมาชิก อกท. ภายใต้การเรียนรู้โดยการปฏิบัติจริง สถานการณ์จริง

ดังนั้นเพื่อให้การดำเนินการเกี่ยวกับการจัดตั้งหน่วย อกท. มีความสอดคล้องเป็นรูปแบบเดียวกันทั่วประเทศ อาศัยอำนาจตามระเบียบสำนักงานคณะกรรมการการอาชีวศึกษา ว่าด้วยองค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๗ ข้อ ๓๗ แก้ไข ด้วยการยกเลิก วิธีการปฏิบัติของ อกท. ว่าด้วยการจัดตั้งหน่วย อกท. พ.ศ. ๒๕๕๔ และกำหนดวิธีการปฏิบัติไว้ดังนี้

**ตอนที่ ๑**

**การจัดตั้งหน่วย อกท.**

ข้อ ๑ สถานศึกษาสังกัดสำนักงานคณะกรรมการการอาชีวศึกษา ที่เปิดสอนหลักสูตรประเภทวิชาเกษตรกรรมและประมง มีสิทธิที่จะขอจัดตั้งหน่วย อกท.ตามระเบียบสำนักงานคณะกรรมการการอาชีวศึกษา ว่าด้วยองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙

สถานศึกษาในสังกัดอื่น ที่เปิดสอนอาชีวศึกษา หลักสูตรประเภทวิชาเกษตรกรรมและประมง มีสิทธิ ที่จะขอจัดตั้งหน่วย อกท. ตามระเบียบสำนักงานคณะกรรมการการอาชีวศึกษา ว่าด้วยองค์การเกษตรกร ในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ โดยผ่านความเห็นชอบจากต้นสังกัด

ข้อ ๒ การพิจารณาและอนุมัติการจัดตั้งหน่วย อกท. ให้เป็นอำนาจของคณะกรรมการ อกท. ระดับชาติ

**ตอนที่ ๒**

**การเตรียมการจัดตั้งหน่วย อกท.**

ข้อ ๓ ให้สถานศึกษาที่จะขอจัดตั้งหน่วย อกท.ทดลองดำเนินกิจกรรม อกท.อย่างน้อยหนึ่งปีการศึกษา ก่อนที่จะยื่นคำร้องขอจัดตั้ง ต่อประธานกรรมการอำนวยการ อกท. ระดับชาติ

ข้อ ๔ ให้สถานศึกษาที่จะจัดตั้งหน่วย อกท. ทำความเข้าใจแก่ครู คณาจารย์ นักเรียนนักศึกษา เรื่องการดำเนินกิจกรรมขององค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี โดยวิธีการ ประชุมและจัดนิทรรศการ ในเรื่องต่อไปนี้

๔.๑ ประวัติและความเป็นมาของ อกท.

๔.๒ หลักการและวัตถุประสงค์ของ อกท.

๔.๓ หลักการดำเนินกิจกรรมของหน่วย

๔.๔ ระเบียบ วิธีการปฏิบัติ รายละเอียดหรือหลักเกณฑ์ของ อกท.

๔.๕ ประโยชน์ที่จะได้รับจาก อกท

ข้อ ๕ ให้สถานศึกษาจัดให้มีการเลือกตั้งนายก อกท. ระดับหน่วยและแต่งตั้งคณะกรรมการดำเนินงาน อกท.ระดับหน่วย เพื่อเป็นคณะกรรมการดำเนินงาน อกท. ระดับหน่วย ชั่วคราว

คณะกรรมการดำเนินงาน อกท. ระดับหน่วย ชั่วคราว ทำหน้าที่ดำเนินกิจกรรม ตามหลักการและวัตถุประสงค์ของ อกท. และมีหน้าที่เป็นคณะกรรมการดำเนินงานจัดตั้งหน่วย อกท.ตามวิธีการปฏิบัตินี้ คณะกรรมการดำเนินงาน อกท. ระดับหน่วย ชั่วคราว หมดวาระเมื่อสถานศึกษาได้รับการอนุมัติ ให้จัดตั้งหน่วย อกท. หรือเมื่อสิ้นปีการศึกษา

ในกรณีที่การขอจัดตั้งหน่วย อกท.ยังไม่แล้วเสร็จ ให้สถานศึกษาจัดให้มีการเลือกตั้งนายก และแต่งตั้งกรรมการดำเนินงาน อกท. ระดับหน่วย เพื่อเป็นคณะกรรมการดำเนินงาน อกท. ระดับหน่วย ชั่วคราว ในปีการศึกษาต่อไป

ข้อ ๖ ให้สถานศึกษาจัดสถานที่สำหรับเป็นสำนักงาน อกท. ระดับหน่วย

ข้อ ๗ ให้คณะกรรมการดำเนินงาน อกท. ระดับหน่วย ชั่วคราว จัดหาและทำทะเบียนสมาชิกผู้ร่วมจัดตั้ง หน่วย อกท.

ข้อ ๘ ให้คณะกรรมการดำเนินงานของ อกท. ระดับหน่วย ชั่วคราว แต่งตั้งคณะกรรมการชมรมวิชาชีพ ตามวิธีการปฏิบัติของ อกท. เพื่อดำเนินกิจกรรมหลัก อกท.

คณะกรรมการชมรมวิชาชีพ มีหน้าที่ ดำเนินกิจกรรมตามหลักการและวัตถุประสงค์ของ อกท.

คณะกรรมการชมรมวิชาชีพ หมดวาระเมื่อสถานศึกษาได้รับการอนุมัติจากคณะกรรมการ อกท.ระดับชาติ ให้จัดตั้งหน่วยหรือเมื่อสิ้นปีการศึกษา

ข้อ ๙ ให้สถานศึกษาแต่งตั้งคณะกรรมการอำนวยการ อกท.ระดับหน่วย เพื่อทำหน้าที่ ส่งเสริม สนับสนุนและช่วยเหลือการดำเนินงานของคณะกรรมการดำเนินงาน อกท.ระดับหน่วย ชั่วคราว คณะกรรมการชมรมวิชาชีพ สมาชิก และครูที่ปรึกษา อกท.

ข้อ ๑๐ ให้สถานศึกษาแต่งตั้งครูที่ปรึกษาคณะกรรมการดำเนินงาน อกท. ระดับหน่วย ครูที่ปรึกษาชมรมวิชาชีพ

ข้อ ๑๑ การดำเนินการตาม ข้อ ๕ ข้อ ๖ ข้อ ๗ ข้อ ๘ ข้อ ๙ และข้อ ๑๐ ให้เป็นไป ตามระเบียบ วิธีการปฏิบัติ รายละเอียดหรือหลักเกณฑ์ของ อกท. ในส่วนที่เกี่ยวข้องโดยอนุโลม

ข้อ ๑๒ ให้คณะกรรมการดำเนินงาน อกท. ระดับหน่วย ชั่วคราว ยื่นแบบคำร้องขอจัดตั้ง หน่วย อกท. ตามแบบที่กำหนดท้ายวิธีการปฏิบัติ ต่อหัวหน้าสถานศึกษาภายในเดือนมกราคม พร้อมเอกสารดังนี้

๑๒.๑ ทะเบียนรายชื่อสมาชิกผู้ร่วมจัดตั้ง หน่วย อกท.

๑๒.๒ สรุปผลการดำเนินงานในรอบปีที่ผ่านมา

ข้อ ๑๓ สถานศึกษา เสนอคำร้องขอจัดตั้งหน่วย อกท. ต่อประธานกรรมการอำนวยการ อกท.ระดับชาติ พร้อมเอกสารที่เกี่ยวข้องภายในเดือนกุมภาพันธ์

**ตอนที่ ๓**

**การอนุมัติจัดตั้งหน่วย อกท.**

ข้อ ๑๔ ให้ประธานกรรมการอำนวยการ อกท. ระดับชาติ หรือตัวแทนและคณะไปตรวจสอบความพร้อมของสถานศึกษาที่ขอจัดตั้งหน่วย อกท.

คณะกรรมการ อกท. ระดับชาติ พิจารณาคำร้องการขอจัดตั้งหน่วย อกท.ภายในปีการศึกษาเดียวกัน เพื่อมีมติรับไว้ในการพิจารณาหรือไม่

ข้อ ๑๕ กรณีที่คณะกรรมการ อกท. มีมติให้รับไว้พิจารณา ให้ประธานกรรมการอำนวยการ อกท. ระดับชาติ แต่งตั้งคณะทำงาน จำนวนไม่เกิน ๕ คน ทำการติดตามและประเมินผลการดำเนินกิจกรรม อกท.ของสถานศึกษาที่ขอจัดตั้งหน่วย อกท.

คณะทำงานมีวาระการทำงานหนึ่งปีการศึกษา ทำการติดตามและประเมินผลอย่างน้อยภาคเรียนละหนึ่งครั้ง และสรุปรายงานต่อคณะกรรมการ อกท. ระดับชาติ ภายในเดือนมกราคม

ข้อ ๑๖ คณะกรรมการ อกท. ระดับชาติ พิจารณาจากการสรุปรายงานผล ภายในปีการศึกษาเดียวกัน

ประธานกรรมการอำนวยการ อกท. ระดับชาติ แจ้งผลการพิจารณาให้สถานศึกษาที่ขอจัดตั้งหน่วย อกท.ทราบ

ในกรณีที่ไม่ได้รับการอนุมัติให้จัดตั้งหน่วย อกท. สถานศึกษาสามารถขอรับการประเมินในปีการศึกษาต่อไปได้ โดยยื่นคำร้องต่อประธานกรรมการอำนวยการ อกท. ระดับชาติ เมื่อทราบผลการพิจารณาภายใน ๓๐ วัน

ข้อ ๑๗ สถานศึกษาที่ได้รับการอนุมัติให้จัดตั้งหน่วย อกท.ให้จัดทำเป็นประกาศของคณะกรรมการ อกท.ระดับชาติ เพื่อแจ้งสถานศึกษาและต้นสังกัดของสถานศึกษา ที่ได้รับการอนุมัติจัดตั้งหน่วย อกท. ทราบ

ข้อ ๑๘ ให้ อกท. จัดพิธีมอบธง อกท.ประจำหน่วย โล่จารึกการจัดตั้งหน่วย อกท. และเครื่องหมายประจำตำแหน่งคณะกรรมการดำเนินงาน อกท. ในวาระที่เหมาะสม

ค่าใช้จ่ายในการจัดทำธง อกท.ระดับหน่วย โล่จารึกการจัดตั้งหน่วย อกท.เครื่องหมายประจำตำแหน่งคณะกรรมการดำเนินงาน อกท. และครูที่ปรึกษาคณะกรรมการดำเนินงาน อกท.ระดับหน่วย สถานศึกษาที่ขอจัดตั้งเป็นผู้รับผิดชอบ

ข้อ ๑๙ ให้สถานศึกษาที่ขอจัดตั้งประกาศแก่ครู คณาจารย์ และนักเรียนนักศึกษาทราบ เมื่อได้รับการพิจารณาอนุมัติให้จัดตั้งหน่วย อกท.

ข้อ ๒๐ ให้สถานศึกษาจัดให้มีการเลือกตั้งนายก อกท.หน่วย และดำเนินการแต่งตั้งคณะกรรมการดำเนินงาน อกท. หน่วย ตามวิธีการปฏิบัติว่าด้วยคณะกรรมการ อกท.

ข้อ ๒๑ ให้สถานศึกษาจัดทำป้ายหน่วย อกท. ตามรูปแบบ ติดตั้งไว้ในที่เหมาะสม ขนาดความกว้าง ๘๐ เซนติเมตร ความยาว ๒๔๐ เซนติเมตร มีตรา อกท. และข้อความ องค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารีหน่วย (ชื่อหน่วย). วัน เดือน ปี (วันที่อนุมัติให้จัดตั้ง)



**องค์การเกษตรกรในอนาคตแห่งประเทศไทย**

**ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี**

**หน่วย.......(ชื่อหน่วย)...........**

**วัน เดือน ปี (ที่อนุมัติให้จัดตั้ง)**

ข้อ ๒๒ ให้สถานศึกษาจัดพิธีเปิดหน่วย อกท.ตามวิธีการปฏิบัติ ว่าด้วยพิธีการ

**ตอนที่ ๔**

**การยกเลิกหน่วย อกท.**

ข้อ ๒๓ ให้ยกเลิกหน่วย อกท. ด้วยสาเหตุที่คณะกรรมการ อกท.ระดับหน่วย มีมติว่าไม่สามารถดำเนินกิจกรรมตามระเบียบสำนักงานคณะกรรมการการอาชีวศึกษาว่าด้วยองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ได้

ข้อ ๒๔ คณะกรรมการ อกท.ระดับชาติ ให้ยกเลิกหน่วย อกท. เมื่อพิจารณาเห็นว่า การดำเนินกิจกรรม อกท.ระดับหน่วย ไม่เป็นไปตามวัตถุประสงค์และหลักการ อกท.

ข้อ ๒๕ การดำเนินการตามข้อ ๒๓ หรือข้อ ๒๔ ให้คณะกรรมการอำนวยการ อกท.ระดับชาติ ได้พิจารณาและจัดทำเป็นประกาศในการการยกเลิกหน่วย อกท.ดังกล่าว

**ตอนที่ ๕**

**การรักษาการและการใช้วิธีการปฏิบัตินี้**

ข้อ ๒๖ ให้ประธานกรรมการอำนวยการ อกท. ระดับชาติ รักษาการให้เป็นไปตามวิธีการปฏิบัตินี้

ข้อ ๒๗ ให้ใช้วิธีการปฏิบัตินี้ ตั้งแต่วันถัดจากวันประกาศใช้วิธีการปฏิบัตินี้เป็นต้นไป

ประกาศ ณ วันที่ ๒๕ เดือน เมษายน พ.ศ. ๒๕๖๒

(นายประเวศ วรางกูร)

ประธานกรรมการอำนวยการ องค์การเกษตรกรในอนาคตแห่งประเทศไทย

ในพระราชูปถัมภ์ ฯ ระดับชาติ ประจำปีการศึกษา ๒๕๖๐ - ๒๕๖๑