**วิธีการปฏิบัติขององค์การเกษตรกรในอนาคตแห่งประเทศไทย**

**ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี**

**ว่าด้วย ครูที่ปรึกษาและที่ปรึกษา**

**พ.ศ. ๒๕๖๒**

ระเบียบสำนักงานคณะกรรมการการอาชีวศึกษาว่าด้วยองค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๕ ข้อ ๒๙-๓๔ กำหนดให้องค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี มีครูที่ปรึกษาแลที่ปรึกษา เพื่อการดำเนินกิจกรรมพัฒนาคุณภาพและความเป็นเลิศทางวิชาชีพของสมาชิก อกท. ภายใต้การเรียนรู้โดยการปฏิบัติจริง สถานการณ์จริง

ดังนั้นเพื่อให้การดำเนินการเกี่ยวกับครูที่ปรึกษา และที่ปรึกษา มีความสอดคล้องเป็นรูปแบบเดียวกันทั่วประเทศ อาศัยอำนาจตามระเบียบสำนักงานคณะกรรมการการอาชีวศึกษา ว่าด้วยองค์การเกษตรกร ในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๗ ข้อ ๓๗ แก้ไข ด้วยการยกเลิก วิธีการปฏิบัติของ อกท. ว่าด้วยครูที่ปรึกษา และที่ปรึกษา อกท. พ.ศ. ๒๕๕๔ และกำหนดวิธีการปฏิบัติไว้ดังนี้

**ตอนที่ ๑**

**ประเภทและระดับของครูที่ปรึกษา**

ข้อ ๑ ครูที่ปรึกษา อกท. มี ๔ ประเภท คือ

๑.๑ ครูที่ปรึกษาสมาชิก อกท. เป็นผู้ที่ให้คำปรึกษาแก่มวลสมาชิก ในการดำเนิน กิจกรรมของ อกท. เพื่อเสริมสร้างประสบการณ์ของสมาชิก ให้บรรลุวัตถุประสงค์ อกท.

๑.๒ ครูที่ปรึกษาชมรมวิชาชีพ เป็นผู้ที่ให้คำปรึกษาแก่ชมรมวิชาชีพ ในการดำเนินกิจกรรมของชมรม

๑.๓ ครูที่ปรึกษาหมู่บ้าน อกท. เป็นผู้ที่ให้คำปรึกษาแก่คณะกรรมการและสมาชิกในการดำเนินกิจกรรมของหมู่บ้าน อกท.

๑.๔ ครูที่ปรึกษาคณะกรรมการดำเนินงาน เป็นผู้ที่ให้คำปรึกษาแก่คณะกรรมการดำเนินงาน อกท. ในการบริหารและการดำเนินกิจกรรม อกท.

ข้อ ๒ ครูที่ปรึกษา อกท. มี ๓ ระดับ คือ

๒.๑ ระดับหน่วย ได้แก่ ครูที่ปรึกษาสมาชิก อกท. ครูที่ปรึกษาชมรมวิชาชีพ ครูที่ปรึกษาหมู่บ้าน อกท และ ครูที่ปรึกษาคณะกรรมการดำเนินงาน อกท.ระดับหน่วย

๒.๒ ระดับภาค ได้แก่ ครูที่ปรึกษาคณะกรรมการดำเนินงาน อกท. ระดับภาค

๒.๓ ระดับชาติ ได้แก่ ครูที่ปรึกษาคณะกรรมการดำเนินงาน อกท. ระดับชาติ

# ตอนที่ ๒

**ครูที่ปรึกษาสมาชิก อกท.**

ข้อ ๓ ครูที่ปรึกษาสมาชิก อกท.

๓.๑ ให้ครู และคณาจารย์ทุกคนในสถานศึกษาที่มีการจัดตั้งหน่วย เป็นครูที่ปรึกษาสมาชิก อกท.

๓.๒ หน้าที่ของครูที่ปรึกษาสมาชิก อกท. มีดังนี้

๓.๒.๑ ให้คำปรึกษา และนิเทศ การดำเนินกิจกรรม อกท. ตามความถนัดของตนเอง

๓.๒.๒ ฝึกฝนสมาชิก เพื่อเตรียมตัวในการเข้าแข่งขันทักษะ ในการประชุมวิชาการ อกท.ระดับหน่วย ระดับภาค และระดับชาติ

๓.๒.๓ ให้ข้อเสนอแนะ แนวคิด หรือให้ความช่วยเหลือแก่สมาชิก ในการจัดทำผลงานทางวิชาการ เพื่อนำเสนอในการสัมมนาผลงานทางวิชาการ

๓.๒.๔ ให้ข้อเสนอแนะ แนวคิด หรือให้ความช่วยเหลือในการจัดหา จัดทำ ผลผลิต ผลิตภัณฑ์ และสิ่งประดิษฐ์ เข้าประกวด

๓.๒.๕ ให้คำปรึกษาและแนะนำ ในการแสดงนันทนาการ การจัดนิทรรศการ

๓.๒.๖ ให้ความช่วยเหลือแก่มวลสมาชิก ในเรื่องอื่น ๆ ตามที่สมาชิกร้องขอ

**ตอนที่ ๓**

**ครูที่ปรึกษาชมรมวิชาชีพ**

ข้อ ๔ ครูที่ปรึกษาชมรมวิชาชีพ

# ๔.๑ ให้ประธานกรรมการอำนวยการ อกท. แต่ละหน่วย แต่งตั้งครู และคณาจารย์ในสถานศึกษา ทำหน้าที่ครูที่ปรึกษาชมรมวิชาชีพ อย่างน้อยคนละ ๑ ชมรม

๔.๒ หน้าที่ของครูที่ปรึกษาชมรมวิชาชีพ มีดังนี้

๔.๒.๑ ให้แนวคิด และเข้าประชุมร่วมกับคณะกรรมการชมรมวิชาชีพ สมาชิกชมรมวิชาชีพ ที่ตนเองรับผิดชอบ เพื่อวางแผนการปฏิบัติกิจกรรมในรอบปี

๔.๒.๒ ควบคุมดูแลให้ชมรมวิชาชีพ ดำเนินงานตามแผนที่วางไว้

๔.๒.๓ เข้าร่วมกิจกรรมที่ตนเองรับผิดชอบ เพื่อเป็นขวัญและกำลังใจแก่สมาชิก

๔.๒.๔ สร้างแรงจูงใจ ให้กับสมาชิกในการเข้าร่วมกิจกรรมที่จัดขึ้น

๔.๒.๕ ให้คำแนะนำในการจัดนิทรรศการ เพื่อประชาสัมพันธ์ ผลงานตามความเหมาะสม

๔.๒.๖ ติดตาม ประเมินผล และให้คำปรึกษาแก่ชมรมวิชาชีพ ในการสรุปผลการจัดกิจกรรมทุกโครงการที่ได้ดำเนินการเสร็จสิ้นแล้ว และรายงานให้ประธานกรรมการอำนวยการ อกท.ระดับหน่วย ทราบ

**ตอนที่ ๔**

**ครูที่ปรึกษาหมู่บ้าน อกท.**

ข้อ ๕ ครูที่ปรึกษาหมู่บ้าน อกท.

# ๕.๑ ให้ประธานกรรมการอำนวยการ อกท.แต่ละหน่วย แต่งตั้งครู และคณาจารย์ในสถานศึกษาทำหน้าที่ครูที่ปรึกษาหมู่บ้าน อกท. อย่างน้อย ๑ คน

๕.๒ หน้าที่ของครูที่ปรึกษาหมู่บ้าน อกท. มีดังนี้

๕.๒.๑ ให้แนวคิด และเข้าประชุมร่วมกับคณะกรรมการและสมาชิกหมู่บ้าน อกท. เพื่อวางแผนการปฏิบัติกิจกรรมในรอบปี

๕.๒.๒ ควบคุมดูแลให้คณะกรรมการ และสมาชิกหมู่บ้าน อกท. ให้ดำเนินงานตามแผน ที่วางไว้

๕.๒.๓ เข้าร่วมกิจกรรมหมู่บ้าน อกท. เพื่อเป็นขวัญและกำลังใจแก่สมาชิก

๕.๒.๔ สร้างแรงจูงใจ ให้กับสมาชิกในหมู่บ้าน อกท. ในการดำเนินกิจกรรมที่จัดขึ้น

๕.๒.๕ ให้คำแนะนำในการจัดประชาสัมพันธ์ ผลงานของหมู่บ้าน อกท.ความเหมาะสม

๕.๒.๖ ติดตาม ประเมินผล และให้คำปรึกษาแก่คณะกรรมการ หมู่บ้าน อกท.ในการสรุปผลการจัดกิจกรรมทุกโครงการที่ได้ดำเนินการเสร็จสิ้นแล้ว และรายงานให้ประธานกรรมการอำนวยการ อกท.ระดับหน่วย

**ตอนที่ ๕**

# ครูที่ปรึกษาคณะกรรมการดำเนินงาน อกท.

ข้อ ๖ ครูที่ปรึกษาคณะกรรมการดำเนินงาน อกท.ระดับหน่วย

๖.๑ ให้สรรหาครูที่ปรึกษาและผู้ช่วยครูที่ปรึกษา คณะกรรมการดำเนินงาน อกท. ระดับหน่วย ในที่ประชุมคณะกรรมการ อกท. ระดับหน่วย

๖.๒ คุณสมบัติของครูที่ปรึกษาและผู้ช่วยครูที่ปรึกษา คณะกรรมการดำเนินงาน อกท.ระดับหน่วย

๖.๒.๑ ครูที่ปรึกษาคณะกรรมการดำเนินงาน อกท. ระดับหน่วย

(๑) เป็นครู หรือคณาจารย์ ที่สังกัดในหน่วยนั้น

(๒) เป็นครูที่ปรึกษาสมาชิก อกท. มาแล้วอย่างน้อย ๑ ปีการศึกษา

๖.๒.๒ ผู้ช่วยครูที่ปรึกษา คณะกรรมการดำเนินงาน อกท. ระดับหน่วย เป็นครู หรือคณาจารย์ ที่สังกัดในหน่วยนั้น

๖.๓ การแต่งตั้งครูที่ปรึกษาและผู้ช่วยครูที่ปรึกษา คณะกรรมการดำเนินงาน อกท. ระดับหน่วย ให้หัวหน้างานกิจกรรมเสริมหลักสูตร หรือเลขานุการคณะกรรมการอำนวยการ ระดับหน่วย เสนอรายชื่อครูที่ปรึกษาที่ได้รับการสรรหาจากที่ประชุม ให้ประธานกรรมการอำนวยการ อกท .ระดับหน่วยแต่งตั้ง

๖.๔ หน้าที่ของครูที่ปรึกษาและผู้ช่วยครูที่ปรึกษา คณะกรรมการดำเนินงาน อกท. ระดับหน่วย มีดังนี้

๖.๔.๑ ครูที่ปรึกษาคณะกรรมการดำเนินงาน อกท.ระดับหน่วย

(๑) ให้คำปรึกษา แนะนำ และประชุมร่วมกับคณะกรรมการดำเนินงาน อกท.ระดับหน่วย เพื่อวางแผนการปฏิบัติกิจกรรมและจัดทำปฏิทิน อกท.หน่วยในรอบปี

(๒) จัดปฐมนิเทศสมาชิก เพื่อให้ทราบแนวทางในการดำเนินกิจกรรม อกท.

(๓) ควบคุมดูแลให้คณะกรรมการดำเนินงาน ดำเนินงานตามกำหนดเวลา ในแผนงานที่วางไว้

(๔) เข้าร่วมกิจกรรมที่หน่วยจัดขึ้น เพื่อเป็นขวัญและกำลังใจแก่สมาชิก

(๕) สำรวจรายชื่อสมาชิกที่เข้าร่วมกิจกรรม ตลอดปีการศึกษา เพื่อใช้ประเมินผลการเข้าร่วมกิจกรรมของสมาชิก

(๖) ควบคุมการจัดทำหนังสือราชการ จดหมายข่าวของหน่วย ตามแผนงานที่กำหนดไว้

(๗) ส่งเสริมสมาชิกในการทำโครงการวิชาชีพ

(๘) ให้คำปรึกษาแก่คณะกรรมการดำเนินงาน อกท. ในการจัดการประชุมวิชาการ อกท. ระดับหน่วย

(๙) นำสมาชิกเข้าร่วมการประชุมวิชาการ อกท.ระดับภาค และระดับชาติ

(๑๐) สร้างแรงจูงใจ ให้กับสมาชิกในการเข้าร่วมกิจกรรมตามที่หน่วยจัดขึ้น

(๑๑) ประสานงานเพื่อสร้างความเข้าใจที่ดี ระหว่างคณะกรรมการอำนวยการ ครูที่ปรึกษาสมาชิก อกท. ครูที่ปรึกษาชมรมวิชาชีพ ครูที่ปรึกษาหมู่บ้าน อกท.และสมาชิก อกท.

(๑๒) ติดตาม ประเมินผล และให้คำปรึกษาแก่คณะกรรมการดำเนินงาน ในการสรุปผลการจัดกิจกรรมในรอบปี และรายงานประธานกรรมการอำนวยการ อกท.ระดับหน่วย

(๑๓) เข้าร่วมประชุม สัมมนา ตามที่ อกท. ระดับต่าง ๆ จัดขึ้น

๖.๔.๒ ผู้ช่วยครูที่ปรึกษา คณะกรรมการดำเนินงาน อกท.ระดับหน่วย

(๑) ช่วยเหลือครูที่ปรึกษา คณะกรรมการดำเนินงาน อกท.ระดับหน่วย ตามข้อ ๖.๔.๑ (๑ – ๑๓)

(๒) มีหน้าที่ตามที่ครูที่ปรึกษา คณะกรรมการดำเนินงาน อกท.ระดับหน่วย มอบหมาย

ข้อ ๗ ครูที่ปรึกษาคณะกรรมการดำเนินงาน อกท.ระดับภาค

๗.๑ ให้สรรหาครูที่ปรึกษาคณะกรรมการดำเนินงาน อกท.ระดับภาคโดยวิธีการประชุมเลือกตั้ง

๗.๒ คุณสมบัติของครูที่ปรึกษาคณะกรรมการดำเนินงาน อกท.ระดับภาค

๗.๒.๑ เป็นครู หรือคณาจารย์ ที่สังกัดในภาคนั้น

๗.๒.๒ เป็นหรือเคยเป็นครูที่ปรึกษาคณะกรรมการดำเนินงาน อกท.ระดับหน่วย ระดับภาค หรือระดับชาติ มาก่อน

๗.๓ ผู้มีสิทธิ์ลงคะแนนเสียงเลือกตั้งครูที่ปรึกษาคณะกรรมการดำเนินงาน อกท. ระดับภาค คือ คณะกรรมการ อกท. ระดับภาคในภาคนั้น

๗.๔ การประชุมเลือกตั้งครูที่ปรึกษาคณะกรรมการดำเนินงาน อกท.ระดับภาค

๗.๔.๑ ให้จัดประชุมเลือกตั้งครูที่ปรึกษาคณะกรรมการดำเนินงาน อกท.ระดับภาค ในช่วงเวลาการจัดการประชุมวิชาการ อกท. ระดับภาค

๗.๔.๒ ให้ประธานกรรมการอำนวยการ อกท.ระดับภาคพิจารณา กำหนดวัน เวลา และสถานที่ในการประชุมเลือกตั้ง แล้วแจ้งให้ผู้มีสิทธิ์ลงคะแนนเสียงทราบทั่วกัน

๗.๔.๓ ให้ประธานกรรมการอำนวยการ อกท.ระดับภาค ทำหน้าที่เป็นประธานกรรมการในการประชุมเลือกตั้ง ส่วนการลงคะแนนเสียงเลือกตั้งจะเป็นไปโดยวิธีลับหรือเปิดเผย ให้ขึ้นอยู่กับมติของที่ประชุม

๗.๔.๔ ให้ที่ประชุมเสนอชื่อบุคคลที่มีคุณสมบัติครบถ้วน เข้ารับการเลือกตั้งเป็นครูที่ปรึกษาคณะกรรมการดำเนินงาน อกท.ระดับภาค โดยต้องมีสมาชิกในที่ประชุมให้การรับรองไม่น้อยกว่า ๓ คน

๗.๔.๕ เมื่อการประชุมเลือกตั้งเสร็จสิ้นแล้ว ให้ประธานในการประชุมเลือกตั้งจัดทำประกาศเพื่อแจ้งผลให้ทราบทั่วกัน

๗.๕ การแต่งตั้งครูที่ปรึกษาคณะกรรมการดำเนินงาน อกท.ระดับภาค ให้ประธานกรรมการอำนวยการ อกท.ระดับภาค แต่งตั้งครูที่ปรึกษาที่ได้รับการเลือกตั้ง ให้เสร็จสิ้นภายในเดือนมีนาคมของปีการศึกษาที่มีการเลือกตั้ง

๗.๖ ในกรณีที่ครูที่ปรึกษาคณะกรรมการดำเนินงาน อกท.ระดับภาคไม่สามารถปฏิบัติหน้าที่ได้ ให้ประธานกรรมการอำนวยการ อกท. ระดับภาค แต่งตั้งครูที่ปรึกษาคณะกรรมการดำเนินงาน อกท. ระดับหน่วย ในภาคนั้นปฏิบัติหน้าที่แทน

๗.๗ ในกรณีที่ครูที่ปรึกษาคณะกรรมการดำเนินงาน อกท.ระดับภาค พ้นสภาพ ก่อนหมดวาระการปฏิบัติงาน ให้ประธานกรรมการอำนวยการ อกท.ระดับภาค ดำเนินการสรรหา โดยการเลือกตั้งในการประชุมคณะกรรมการ อกท. ระดับภาค และประกาศแจ้งผลให้ทราบทั่วกัน

ยกเว้น การพ้นตำแหน่งของครูที่ปรึกษาคณะกรรมการดำเนินงาน อกท.ระดับภาค ในขณะที่วาระการปฏิบัติงานเหลือไม่ถึง ๙๐ วัน ให้ประธานคณะกรรมการอำนวยการ อกท. ระดับภาค แต่งตั้งให้ครูที่ปรึกษาคณะกรรมการดำเนินงาน อกท. ระดับหน่วย คนใดคนหนึ่งปฏิบัติหน้าที่แทนจนครบวาระ

๗.๘ วาระการปฏิบัติงาน ของครูที่ปรึกษาคณะกรรมการดำเนินงาน อกท.ระดับภาค มีวาระละ ๒ ปีการศึกษา

๗.๙ การส่งมอบงาน ให้ครูที่ปรึกษาคณะกรรมการดำเนินงาน อกท. ระดับภาค ส่งมอบงานให้แก่ครูที่ปรึกษาคณะกรรมการดำเนินงาน อกท.ระดับภาคคนใหม่ ภายในเดือนเมษายน

๗.๑๐ หน้าที่ของครูที่ปรึกษาคณะกรรมการดำเนินงาน อกท.ระดับภาค มีดังนี้

๗.๑๐.๑ ให้คำปรึกษา แนะนำ และประชุมร่วมกับคณะกรรมการดำเนินงาน อกท. ระดับภาค เพื่อวางแผนการปฏิบัติกิจกรรม และจัดทำปฏิทิน อกท. ระดับภาคในรอบปี

๗.๑๐.๒ ควบคุมดูแลให้คณะกรรมการดำเนินงาน อกท.ระดับภาค ดำเนินงานตามกำหนดเวลา ในแผนงานที่วางไว้

๗.๑๐.๓ ควบคุมการจัดทำหนังสือราชการ และจดหมายข่าวของ อกท.ระดับภาค ตามแผนงานที่กำหนดไว้

๗.๑๐.๔ ส่งเสริมให้คณะกรรมการทำโครงการหารายได้ เพื่อนำมาสนับสนุนการบริหาร และการดำเนินกิจกรรม อกท.ระดับภาค

๗.๑๐.๕ ให้คำปรึกษาแก่คณะกรรมการดำเนินงาน อกท. ระดับภาคในการจัดการประชุมวิชาการ อกท.ระดับภาค

๗.๑๐.๖ สร้างแรงจูงใจ ให้กับสมาชิกในการเข้าร่วมกิจกรรมตามที่ อกท.ระดับภาคจัดขึ้น

๗.๑๐.๗ ประสานงานเพื่อสร้างความเข้าใจที่ดี ระหว่างคณะกรรมการอำนวยการ ครูที่ปรึกษา คณะกรรมการดำเนินงาน และสมาชิกภายในภาค

๗.๑๐.๘ ติดตาม ประเมินผล และให้คำปรึกษาแก่คณะกรรมการดำเนินงาน อกท.ระดับภาค ในการสรุปผลการจัดกิจกรรมในรอบปี และรายงานประธานกรรมการอำนวยการ อกท.ระดับภาค

๗.๑๐.๙ เข้าร่วมประชุม สัมมนา ตามที่ อกท. ระดับต่างๆ จัดขึ้น

ข้อ ๘ ครูที่ปรึกษาคณะกรรมการดำเนินงาน อกท.ระดับชาติ

๘.๑ ให้สรรหาครูที่ปรึกษาคณะกรรมการดำเนินงาน อกท.ระดับชาติโดยวิธีการประชุมเลือกตั้ง

๘.๒ คุณสมบัติของครูที่ปรึกษาคณะกรรมการดำเนินงาน อกท.ระดับชาติ

๘.๒.๑ เป็นครู หรือคณาจารย์ ในสถานศึกษาที่มีการจัดตั้งหน่วย อกท.

๘.๒.๒ เป็นหรือเคยเป็นครูที่ปรึกษาคณะกรรมการดำเนินงาน อกท.ระดับหน่วย ระดับภาค หรือระดับชาติ มาก่อน

๘.๓ ผู้มีสิทธิ์ลงคะแนนเสียงเลือกตั้งครูที่ปรึกษาคณะกรรมการดำเนินงาน อกท. ระดับชาติ ประกอบด้วย

๘.๓.๑ ครูที่ปรึกษาคณะกรรมการดำเนินงาน อกท.ระดับหน่วยทุกหน่วย

๘.๓.๒ ครูที่ปรึกษาคณะกรรมการดำเนินงาน อกท.ระดับภาคทุกภาค

๘.๓.๓ คณะกรรมการ อกท. ระดับชาติ

๘.๔ การประชุมเลือกตั้งครูที่ปรึกษาคณะกรรมการดำเนินงาน อกท.ระดับชาติ

๘.๔.๑ ให้จัดประชุมเลือกตั้งครูที่ปรึกษาคณะกรรมการดำเนินงาน อกท.ระดับชาติ ในช่วงเวลาการจัดงานการประชุมวิชาการ อกท. ระดับชาติ

๘.๔.๒ ให้ประธานกรรมการอำนวยการ อกท.ระดับชาติพิจารณา กำหนดวัน เวลา และสถานที่ในการประชุมเลือกตั้ง แล้วแจ้งให้ผู้มีสิทธิ์ลงคะแนนเสียงทราบทั่วกัน

๘.๔.๓ ให้ประธานกรรมการอำนวยการ อกท.ระดับชาติ ทำหน้าที่เป็นประธานกรรมการในการประชุมเลือกตั้ง ส่วนการลงคะแนนเสียงเลือกตั้งจะเป็นไปโดยวิธีลับหรือวิธีเปิดเผย ให้ขึ้นอยู่กับมติของที่ประชุม

๘.๔.๔ ให้ที่ประชุมเสนอชื่อบุคคลที่มีคุณสมบัติครบถ้วน เข้ารับการเลือกตั้งเป็นครูที่ปรึกษาคณะกรรมการดำเนินงาน อกท. ระดับชาติ โดยต้องมีสมาชิกของที่ประชุมให้การรับรองไม่น้อยกว่า ๕ คน

๘.๔.๕ เมื่อการประชุมเลือกตั้งเสร็จสิ้น ให้ประธานในการประชุมเลือกตั้งจัดทำประกาศผลให้ทราบทั่วกัน

๘.๕ การแต่งตั้งครูที่ปรึกษาคณะกรรมการดำเนินงาน อกท. ระดับชาติ ให้ประธานกรรมการอำนวยการ อกท. ระดับชาติ แต่งตั้งครูที่ปรึกษาที่ได้รับการเลือกตั้ง ภายในเดือนมีนาคม ของปีการศึกษาที่มีการเลือกตั้ง

๘.๖ ในกรณีที่ครูที่ปรึกษาคณะกรรมการดำเนินงาน อกท. ระดับชาติไม่สามารถปฏิบัติหน้าที่ได้ ให้ประธานกรรมการอำนวยการ อกท. ระดับชาติ แต่งตั้งให้ครูที่ปรึกษาคณะกรรมการดำเนินงาน อกท. ระดับหน่วย หรือระดับภาค ปฏิบัติหน้าที่แทน

๘.๗ ในกรณีที่ครูที่ปรึกษาคณะกรรมการดำเนินงาน อกท.ระดับชาติ พ้นสภาพ โดยสาเหตุใดก็ตามก่อนหมดวาระการปฏิบัติงาน ให้ประธานกรรมการอำนวยการ อกท. ระดับชาติ แต่งตั้งครูที่ปรึกษาคณะกรรมการดำเนินงาน อกท. ระดับหน่วย หรือครูที่ปรึกษาคณะกรรมการดำเนินงาน อกท. ระดับภาค ปฏิบัติหน้าที่แทนจนถึงการประชุมวิชาการระดับชาติ จึงให้เลือกตั้งครูที่ปรึกษาคณะกรรมการดำเนินงาน อกท. ระดับชาติ คนใหม่และประกาศผลให้ทราบทั่วกัน โดยให้ปฏิบัติหน้าที่ตามวาระที่เหลืออยู่จนครบวาระ

ยกเว้น การพ้นตำแหน่งของครูที่ปรึกษาคณะกรรมการดำเนินงาน อกท. ระดับชาติ ที่มีวาระการปฏิบัติงานไม่ถึง ๑ ปี ให้ประธานคณะกรรมการอำนวยการ อกท. ระดับชาติ แต่งตั้งให้ครูที่ปรึกษาคณะกรรมการดำเนินงาน อกท.ระดับหน่วย หรือ ระดับภาค คนใดคนหนึ่งปฏิบัติหน้าที่แทนจนครบวาระ

๘.๘ วาระการปฏิบัติงาน ของครูที่ปรึกษาคณะกรรมการดำเนินงาน อกท.ระดับชาติ มีวาระละ ๒ ปีการศึกษา

๘.๙ ให้ครูที่ปรึกษาคณะกรรมการดำเนินงาน อกท.ระดับชาติ ส่งมอบงานให้แก่ครูที่ปรึกษาคณะกรรมการดำเนินงาน อกท.ระดับชาติคนใหม่ ภายในเดือนเมษายน ของปีที่มีการเลือกตั้ง

๘.๑๐ หน้าที่ของครูที่ปรึกษาคณะกรรมการดำเนินงาน อกท.ระดับชาติ มีดังนี้

๘.๑๐.๑ ให้แนวคิด และประชุมร่วมกับคณะกรรมการดำเนินงาน อกท.ระดับชาติ เพื่อวางแผนการปฏิบัติกิจกรรมในรอบปี

๘.๑๐.๒ ให้คำปรึกษา แนะนำ ในการจัดทำปฏิทิน อกท.ของชาติ

๘.๑๐.๓ ควบคุมดูแลให้คณะกรรมการดำเนินงาน ดำเนินงานตามกำหนดเวลา ในแผนงานที่วางไว้

๘.๑๐.๔ ควบคุมการจัดทำหนังสือราชการ จดหมายข่าวของ อกท.ระดับชาติ ตามแผนงานที่กำหนดไว้

๘.๑๐.๕ ส่งเสริมให้คณะกรรมการการทำโครงการหารายได้ เพื่อนำมาสนับสนุนการบริหาร และการดำเนินกิจกรรมของ อกท.ระดับชาติ

๘.๑๐.๖ ประสานงานและให้คำปรึกษาคณะกรรมการดำเนินงานในการจัดการประชุมวิชาการองค์การเกษตรกรในอนาคตแห่งประเทศไทย ระดับชาติ

๘.๑๐.๗ สร้างแรงจูงใจ ให้กับสมาชิกในการเข้าร่วมกิจกรรมตามที่ อกท. ระดับชาติ จัดขึ้น

๘.๑๐.๘ ประสานงานเพื่อสร้างความเข้าใจที่ดี ระหว่างคณะกรรมการอำนวยการ ครูที่ปรึกษาคณะกรรมการดำเนินงาน และสมาชิกทั้งมวล

๘.๑๐.๙ ติดตาม ประเมินผล และให้คำปรึกษาแก่คณะกรรมการดำเนินงาน อกท. ระดับชาติ ในการสรุปผลการจัดกิจกรรมทุกกิจกรรมในรอบปี และรายงานให้ประธานกรรมการอำนวยการ อกท. ระดับชาติ ทราบ

๘.๑๐.๑๐ เข้าร่วมประชุม สัมมนา ตามที่ อกท. ระดับต่าง ๆ จัดขึ้น

**ตอนที่ ๖**

**ที่ปรึกษา อกท.**

ข้อ ๙ ที่ปรึกษาคณะกรรมการอำนวยการ อกท.ระดับหน่วย เป็นบุคคลที่ได้รับเชิญจากคณะกรรมการอำนวยการ อกท.ระดับหน่วย ให้เป็นที่ปรึกษา

๙.๑ ให้สรรหาที่ปรึกษาคณะกรรมการอำนวยการ อกท.ระดับหน่วย ในที่ประชุมคณะกรรมการอำนวยการ อกท.ระดับหน่วย

๙.๒ คุณสมบัติของที่ปรึกษาคณะกรรมการอำนวยการ อกท.ระดับหน่วย

๙.๒.๑ เป็นบุคคลสำคัญ หรือผู้ทรงคุณวุฒิ

๙.๒.๒ เป็นผู้ที่มีความรู้ความสามารถเกี่ยวกับกิจกรรมขององค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี เป็นอย่างดี

๙.๓ การแต่งตั้งที่ปรึกษาคณะกรรมการอำนวยการ อกท.ระดับหน่วย ให้เลขานุการคณะกรรมการอำนวยการ อกท.ระดับหน่วย เสนอรายชื่อผู้ที่ได้รับการสรรหาจากที่ประชุมคณะกรรมการอำนวยการ อกท.ระดับหน่วย ให้ประธานกรรมการอำนวยการ อกท.ระดับหน่วยแต่งตั้ง

๙.๔ วาระการปฏิบัติงาน ของที่ปรึกษาคณะกรรมการอำนวยการ อกท.ระดับหน่วย ให้เป็นไปตามวาระของคณะกรรมการอำนวยการ อกท.ระดับหน่วย

๙.๕ หน้าที่ของที่ปรึกษาคณะกรรมการอำนวยการ อกท.ระดับหน่วย

๙.๕.๑ เข้าประชุมร่วมกับ คณะกรรมการอำนวยการ อกท.ระดับหน่วย เพื่อให้แนวคิดในการปฏิบัติกิจกรรม

๙.๕.๒ ให้คำปรึกษา แนะนำ และสนับสนุนการดำเนินกิจกรรม อกท.แก่คณะกรรมการ อกท.ระดับหน่วย

ข้อ ๑๐ ที่ปรึกษาคณะกรรมการอำนวยการ อกท.ระดับภาค เป็นบุคคลที่ได้รับเชิญจากคณะกรรมการอำนวยการ อกท.ระดับภาค ให้เป็นที่ปรึกษา

๑๐.๑ ให้สรรหาที่ปรึกษาคณะกรรมการอำนวยการ อกท.ระดับภาค ในที่ประชุมคณะกรรมการอำนวยการ อกท.ระดับภาค

๑๐.๒ คุณสมบัติของที่ปรึกษาคณะกรรมการอำนวยการ อกท.ระดับภาค

๑๐.๒.๑ เป็นบุคคลสำคัญ หรือผู้ทรงคุณวุฒิ

๑๐.๒.๒ เป็นผู้ที่มีความรู้ ความสามารถเกี่ยวกับกิจกรรมขององค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี เป็นอย่างดี

๑๐.๓ การแต่งตั้งที่ปรึกษาคณะกรรมการอำนวยการ อกท.ระดับภาค ให้เลขานุการคณะกรรมการอำนวยการ อกท.ระดับภาค เสนอรายชื่อผู้ที่ได้รับการสรรหา ให้ประธานกรรมการอำนวยการ อกท.ระดับภาค แต่งตั้ง

๑๐.๔ วาระการปฏิบัติงาน ของที่ปรึกษาคณะกรรมการอำนวยการ อกท.ระดับภาค ให้เป็นไปตามวาระของคณะกรรมการอำนวยการ อกท.ระดับภาค

๑๐.๕ หน้าที่ของที่ปรึกษาคณะกรรมการอำนวยการ อกท.ระดับภาค

๑๐.๕.๑ เข้าประชุมร่วมกับ คณะกรรมการอำนวยการ อกท.ระดับภาค เพื่อให้แนวคิด ในการปฏิบัติกิจกรรม

๑๐.๕.๒ ให้คำปรึกษา แนะนำ และสนับสนุนการดำเนินกิจกรรม อกท.แก่คณะกรรมการ อกท.ระดับภาค

ข้อ ๑๑ ที่ปรึกษาคณะกรรมการอำนวยการ อกท.ระดับชาติ เป็นบุคคลที่ได้รับเชิญจากคณะกรรมการอำนวยการ อกท.ระดับชาติ

๑๑.๑ ให้สรรหาที่ปรึกษาคณะกรรมการอำนวยการ อกท.ระดับชาติ ในที่ประชุมคณะกรรมการอำนวยการ อกท.ระดับชาติ

๑๑.๒ คุณสมบัติของที่ปรึกษาคณะกรรมการอำนวยการ อกท.ระดับชาติ

๑๑.๒.๑ เป็นบุคคลสำคัญหรือผู้ทรงคุณวุฒิ

๑๑.๒.๒ เป็นหรือเคยเป็นผู้บริหารสถานศึกษา ครู คณาจารย์ สังกัดสำนักงานคณะกรรมการการอาชีวศึกษา ที่มีความรู้ความสามารถ เกี่ยวกับ อกท.เป็นอย่างดี

๑๑.๒.๓ เป็นผู้ที่มีความรู้ ความสามารถเกี่ยวกับกิจกรรมขององค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี เป็นอย่างดี

๑๑.๓ การแต่งตั้งที่ปรึกษาคณะกรรมการอำนวยการ อกท.ระดับชาติ ให้เลขานุการคณะกรรมการอำนวยการ อกท.ระดับชาติ เสนอรายชื่อผู้ที่ได้รับการสรรหา ให้ประธานกรรมการอำนวยการ อกท.ระดับชาติ แต่งตั้ง

๑๑.๔ วาระการปฏิบัติงาน ของที่ปรึกษาคณะกรรมการอำนวยการ อกท.ระดับชาติ ให้เป็นไปตามวาระของคณะกรรมการอำนวยการ อกท.ระดับชาติ

๑๑.๕ หน้าที่ของที่ปรึกษาคณะกรรมการอำนวยการ อกท.ระดับชาติ

๑๑.๕.๑ เข้าประชุมร่วมกับ คณะกรรมการอำนวยการ อกท.ระดับชาติ เพื่อให้แนวคิดในการปฏิบัติกิจกรรม

๑๑.๕.๒ ให้คำปรึกษา แนะนำ และสนับสนุนการดำเนินกิจกรรม แก่คณะกรรมการ อกท. ระดับชาติ

**ตอนที่ ๗**

# ที่ปรึกษากิตติมศักดิ์

# ข้อ ๑๒ ที่ปรึกษากิตติมศักดิ์ เป็นบุคคลที่ได้รับเชิญโดยความเห็นชอบจากคณะกรรมการอำนวยการ อกท.ระดับชาติ

๑๒.๑ คุณสมบัติของที่ปรึกษากิตติมศักดิ์

๑๒.๑.๑ เป็นผู้บริหารระดับสูง ในสังกัดกระทรวงศึกษาธิการ

๑๒.๑.๒ เป็นบุคคลสำคัญ หรือผู้ทรงคุณวุฒิ ที่ให้ความช่วยเหลือในกิจกรรมขององค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี เป็นอย่างดี

๑๒.๒ การแต่งตั้งที่ปรึกษากิตติมศักดิ์ ให้ประธานกรรมการอำนวยการ อกท. ระดับชาติ เสนอรายชื่อผู้ที่ได้รับความเห็นชอบจากคณะกรรมการอำนวยการ อกท. ระดับชาติ ให้เลขาธิการคณะกรรมการการอาชีวศึกษาแต่งตั้ง

๑๒.๓ ที่ปรึกษากิตติมศักดิ์ ให้ดำรงตำแหน่งนี้ตลอดชีพ

๑๒.๔ ที่ปรึกษากิตติมศักดิ์ มีหน้าที่ให้คำปรึกษา แนะนำ และสนับสนุนการดำเนิน กิจกรรม อกท. ทุกระดับ โดยให้มีการประชุมอย่างน้อยปีการศึกษาละ ๑ ครั้ง

# ตอนที่ ๘

**การรักษาการและการใช้วิธีการปฏิบัติ**

ข้อ ๑๓ ให้ประธานกรรมการอำนวยการ อกท. ระดับชาติ รักษาการให้เป็นไปตามวิธีการปฏิบัตินี้

ข้อ ๑๔ ให้ใช้วิธีการปฏิบัตินี้ ตั้งแต่วันถัดจากวันประกาศใช้วิธีการปฏิบัตินี้เป็นต้นไป

ประกาศ ณ วันที่ ๒๕ เดือน เมษายน พ.ศ. ๒๕๖๒

(นายประเวศ วรางกูร)

ประธานกรรมการอำนวยการ องค์การเกษตรกรในอนาคตแห่งประเทศไทย

ในพระราชูปถัมภ์ ฯ ระดับชาติ ประจำปีการศึกษา ๒๕๖๐ - ๒๕๖๑