**วิธีการปฏิบัติขององค์การเกษตรกรในอนาคตแห่งประเทศไทย**

**ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี**

**ว่าด้วย การวิเทศสัมพันธ์**

**พ.ศ. ๒๕๖๒**

ระเบียบสำนักงานคณะกรรมการการอาชีวศึกษาว่าด้วยองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๖ ข้อ ๓๕.๔กำหนดให้องค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ดำเนินกิจกรรมเพื่อการพัฒนาคุณภาพและความเป็นเลิศทางวิชาชีพของสมาชิก อกท. ภายใต้การเรียนรู้โดยการปฏิบัติจริง สถานการณ์จริง

ดังนั้นเพื่อให้การดำเนินการเกี่ยวกับวิเทศสัมพันธ์ มีความสอดคล้องเป็นรูปแบบเดียวกันทั่วประเทศ อาศัยอำนาจตามระเบียบสำนักงานคณะกรรมการการอาชีวศึกษา ว่าด้วยองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๗ ข้อ ๓๗ แก้ไข ด้วยการยกเลิก วิธีการปฏิบัติของ อกท. ว่าด้วยวิเทศสัมพันธ์ พ.ศ. ๒๕๕๔ และกำหนดวิธีการปฏิบัติไว้ดังนี้

**ตอนที่ ๑**

**คณะกรรมการวิเทศสัมพันธ์**

**ข้อ ๑** การแต่งตั้งคณะกรรมการวิเทศสัมพันธ์ อกท.ระดับภาคและระดับชาติ ให้ปฏิบัติดังนี้

๑.๑ ให้ประธานกรรมการอำนวยการ อกท. ระดับภาค พิจารณาและแต่งตั้งบุคคลเป็นคณะกรรมการวิเทศสัมพันธ์ อกท.ระดับภาค จำนวน ๗ คน ประกอบด้วย ประธานกรรมการ รองประธานกรรมการ เหรัญญิก นายทะเบียน ปฏิคม เลขานุการ และผู้ช่วยเลขานุการ ตำแหน่งละ ๑ คน

๑.๒ ให้ประธานกรรมการอำนวยการ อกท. ระดับชาติ พิจารณาและแต่งตั้งบุคคลเป็นคณะกรรมการวิเทศสัมพันธ์ อกท.ระดับชาติ ประกอบด้วย ประธานกรรมการ ซึ่งมาจากการพิจารณาของประธานกรรมการอำนวยการ อกท.ระดับชาติ และกรรมการ จำนวน ๖ คน มาจากตัวแทนคณะกรรมการวิเทศสัมพันธ์ อกท. ระดับภาค ภาคละ ๑ คน ผู้ทรงคุณวุฒิ จำนวน ๒ คน โดยแต่งตั้งให้ทำหน้าที่ รองประธานกรรมการ เหรัญญิก นายทะเบียน ปฏิคม เลขานุการ และผู้ช่วยเลขานุการ ตำแหน่งละ ๑ คน

๑.๓ ให้ประธานกรรมการอำนวยการ อกท. ระดับภาค และระดับชาติ แต่งตั้งคณะกรรมการวิเทศสัมพันธ์ ให้แล้วเสร็จภายในเดือนเมษายน

**ข้อ ๒** ให้คณะกรรมการวิเทศสัมพันธ์ อกท. ระดับภาค และ ระดับชาติ มีวาระละ ๒ ปีการศึกษา ถ้าตำแหน่งในคณะกรรมการวิเทศสัมพันธ์ ว่างลงก่อนการสิ้นสุดตามวาระ ให้ประธานกรรมการ อกท. ระดับภาคหรือระดับชาติ พิจารณาแต่งตั้งบุคคลให้ดำรงตำแหน่งแทน ภายใน ๓๐ วันนับตั้งแต่ตำแหน่งนั้นว่างลง

ถ้าตำแหน่งว่างลงก่อนสิ้นสุดตามวาระ และเหลือเวลาในการดำรงตำแหน่ง ตามวาระไม่ถึง ๙๐ วัน จะไม่พิจารณาแต่งตั้งบุคคลดำรงตำแหน่งแทนก็ได้

ในกรณีที่สิ้นสุดวาระแล้ว แต่ยังมิได้แต่งตั้งคณะกรรมการวิเทศสัมพันธ์ อกท. ระดับภาค หรือ ระดับชาติ ในวาระต่อไป ให้คณะกรรมการวิเทศสัมพันธ์ ชุดเดิมรักษาการต่อไปจนกว่าจะมีการแต่งตั้งคณะกรรมการวิเทศสัมพันธ์ชุดใหม่

**ข้อ ๓** กรรมการวิเทศสัมพันธ์ พ้นตำแหน่งเมื่อ

๓.๑ ตาย

๓.๒ ลาออก

๓.๓ ออกจากราชการหรือถูกสั่งพักราชการ

๓.๔ ประธานกรรมการอำนวยการ อกท. ผู้แต่งตั้งมีคำสั่งให้ออก

**ข้อ ๔** คณะกรรมการดำเนินงานวิเทศสัมพันธ์ อกท. ระดับภาค มีหน้าที่ดังต่อไปนี้

๔.๑ วางแผนและดำเนินการติดต่อประสานงานกับองค์การในต่างประเทศที่มีวัตถุประสงค์เดียวกันหรือดำเนินกิจกรรมเช่นเดียวกับ อกท. เพื่อการศึกษา การดูงาน การฝึกอบรม การสร้างความสัมพันธ์ระหว่างองค์การ โดยผ่านการเห็นชอบของคณะกรรมการวิเทศสัมพันธ์ อกท. ระดับชาติ

๔.๒ จัดตั้งและรับผิดชอบดำเนินการ กองทุนวิเทศสัมพันธ์ อกท.ระดับภาค เพื่อสนับสนุนการดำเนินงานของการวิเทศสัมพันธ์ อกท. ระดับภาค

๔.๓ จัดลำดับของ อกท.ระดับหน่วยในภาค ที่จะได้สิทธิเดินทางไปต่างประเทศ ในแต่ละปีการศึกษาโดยแบ่งเป็น ๓ กลุ่มคือ กลุ่มสมาชิก อกท. กลุ่มครูที่ปรึกษา และกลุ่มกรรมการอำนวยการ อกท. แล้วแจ้งให้คณะกรรมการวิเทศสัมพันธ์ อกท.ระดับชาติ ทราบภายใน ๓๐ วันของภาคเรียนที่ ๑ ทุกปีการศึกษา

๔.๔ ติดต่อประสานงานกับ อกท. ระดับหน่วยในภาค หรือ คณะกรรมการวิเทศสัมพันธ์ อกท. ภาคอื่น ๆ หรือคณะกรรมการวิเทศสัมพันธ์ อกท. ระดับชาติ เพื่อจัดทำกำหนดการ รับและส่ง หรือนำไปศึกษาดูงาน ของ แขกต่างประเทศที่มาศึกษา ดูงาน หรืออบรม

๔.๕ ประสานงานหรือให้การช่วยเหลือแก่บุคคลภายในภาค ที่ได้รับการคัดเลือกเดินทางไปต่างประเทศ เช่น การจัดทำหนังสือเดินทาง วีซ่า การจัดซื้อตั๋วโดยสาร ยานพาหนะ การปฐมนิเทศก่อนการเดินทาง

๔.๖ ประชาสัมพันธ์กิจกรรมวิเทศสัมพันธ์ ในระดับภาค

๔.๗ ประเมินและรายงานผลการวิเทศสัมพันธ์ อกท.ระดับภาค ต่อประธานกรรมการอำนวยการ อกท.ระดับภาค

ข้อ ๕ คณะกรรมการดำเนินงานวิเทศสัมพันธ์ อกท. ระดับชาติ มีหน้าที่ดังต่อไปนี้

๕.๑ วางแผนและดำเนินการติดต่อประสานงานกับองค์การต่างประเทศ หน่วยงานต้นสังกัด หรือ หน่วยงานอื่นๆ โดยวัตถุประสงค์เช่นเดียวกันหรือดำเนินกิจกรรมคล้ายคลึงกับ อกท. เพื่อการศึกษา การดูงาน การฝึกอบรม การสร้างความสัมพันธ์ระหว่างองค์การ

๕.๒ จัดตั้งและรับผิดชอบดำเนินการ กองทุนวิเทศสัมพันธ์ อกท. ระดับชาติ เพื่อสนับสนุนการดำเนินงานของการวิเทศสัมพันธ์ อกท. ระดับชาติหรือ เพื่อการศึกษาดูงาน การศึกษา การฝึกอบรม การสร้างความสัมพันธ์ระหว่างองค์การ

๕.๓ จัดทำทะเบียนและแจ้งลำดับของภาค ที่จะได้สิทธิ ในการเดินทางไปต่างประเทศ โดยแบ่งเป็น ๓ กลุ่ม คือสมาชิก อกท. ครูที่ปรึกษาและกรรมการอำนวยการ อกท. ให้คณะกรรมการดำเนินงานวิเทศสัมพันธ์ อกท. ระดับภาค ทราบภายใน ๓๐ วัน ของภาคเรียนที่ ๑ ทุกปีการศึกษา

๕.๔ จัดทำทะเบียนรายชื่อของหน่วยตามลำดับของภาค ในการเดินทางไปต่างประเทศ

๕.๕ ติดต่อประสานงานกับหน่วยงานตันสังกัด ภาค หรือหน่วยต่าง ๆ ในการจัดทำกำหนดการ รับและส่ง หรือนำไปศึกษาดูงาน ของแขกต่างประเทศที่มาเพื่อการศึกษา การดูงาน การฝึกอบรม การสร้างความสัมพันธ์ระหว่างองค์การ

๕.๖ ประสานงานหรือให้การช่วยเหลือแก่บุคคลที่ได้รับการคัดเลือกเดินทางไปต่างประเทศ เช่นการจัดทำหนังสือเดินทาง วีซ่า การจัดซื้อตั๋วโดยสารยานพาหนะ การปฐมนิเทศก่อนการเดินทาง

๕.๗ ประชาสัมพันธ์กิจกรรมวิเทศสัมพันธ์ ในระดับชาติ

๕.๘ ประเมินผลและรายงานการวิเทศสัมพันธ์ อกท.ระดับชาติ ต่อประธานกรรมการอำนวยการ อกท.ระดับชาติ

ข้อ ๖ ให้คณะกรรมการวิเทศสัมพันธ์ อกท.ระดับภาค หรือ ระดับชาติ ดำเนินการส่งมอบงานให้คณะกรรมการวิเทศสัมพันธ์ ชุดใหม่ ภายใน ๓๐ วันหลังจากมีการแต่งตั้ง

**ตอนที่ ๒**

**การพิจารณาคัดเลือกและคุณสมบัติผู้เดินทางไปต่างประเทศ**

ข้อ ๗ การพิจารณาคัดเลือกผู้เดินทางไปต่างประเทศ แบ่งตามลักษณะดังนี้

๗.๑ เพื่อการศึกษา การดูงาน

๗.๒ เพื่อการฝึกอบรม

๗.๓ เพื่อการสร้างความสัมพันธ์ระหว่างองค์การ

ข้อ ๘ การพิจารณาคัดเลือกผู้เดินทางไปต่างประเทศ เพื่อการศึกษา การดูงาน การฝึกอบรมการสร้างความสัมพันธ์ระหว่างองค์การ จะพิจารณาจาก

๘.๑ สมาชิก อกท.

๘.๒ ครูที่ปรึกษา

๘.๓ กรรมการอำนวยการ อกท.

๘.๔ บุคคลอื่นที่คณะกรรมการอำนวยการ อกท.ระดับชาติ เห็นชอบ

**ข้อ ๙** การพิจารณาคัดเลือกผู้เดินทางไปต่างประเทศ เพื่อการศึกษาดูงาน ตามลำดับของหน่วย อกท. ที่ได้ รับการจัดอันดับไว้ ในแต่ละภาค

๙.๑ สมาชิก อกท. ให้หน่วย อกท. พิจารณาจากสมาชิกที่มีผลงานและผู้มีคุณสมบัติดังนี้

๙.๑.๑ เป็นนายก อกท.ระดับชาติ ระดับภาค ระดับหน่วย

๙.๑.๒ เป็นหรือเคยเป็นสมาชิก อกท. ดีเด่น ระดับชาติ ระดับภาค ระดับหน่วย

๙.๑.๓ เป็นกรรมการดำเนินงาน อกท.ระดับชาติ ระดับภาค ระดับหน่วย

๙.๑.๔ เป็นประธานคณะกรรมการชมรมวิชาชีพ อกท. คณะกรรมการชมรมวิชาชีพ อกท.

๙.๑.๕ เป็นสมาชิก อกท.ระดับชาติ ระดับภาค ระดับหน่วย

๙.๑.๖ เป็นสมาชิกวิสามัญ

๙.๒ ครูที่ปรึกษา ให้หน่วย อกท.พิจารณาครูที่ปรึกษาที่มีผลงานและคุณสมบัติ ดังนี้

๙.๒.๑ เป็นครูที่ปรึกษาคณะกรรมการดำเนินงาน อกท.ระดับหน่วย ระดับภาค ระดับชาติ

๙.๒.๒ เป็นครูที่ปรึกษาคณะกรรมการหมู่บ้าน อกท.

๙.๒.๓ เป็นครูที่ปรึกษาคณะกรรมการชมรมวิชาชีพ อกท.

๙.๒.๔ เป็นครูที่ปรึกษาของสมาชิก อกท.

๙.๓ กรรมการอำนวยการ อกท. ให้หน่วย อกท. พิจารณากรรมการอำนวยการ อกท. ที่มีคุณสมบัติตามลำดับต่อไปนี้

๙.๓.๑ ประธานกรรมการอำนวยการ อกท.ระดับหน่วย ระดับภาค ระดับชาติ

๙.๓.๒ เลขานุการคณะกรรมการอำนวยการ อกท. ระดับหน่วย ระดับภาค ระดับชาติ

๙.๓.๓ คณะกรรมการอำนวยการ อกท. ระดับหน่วย ระดับภาค ระดับชาติ

ข้อ ๑๐ การพิจารณาคัดเลือกผู้เดินทางไปต่างประเทศ เพื่อการศึกษา การฝึกอบรม ของ สมาชิก อกท. ครูที่ปรึกษาหรือกรรมการอำนวยการ อกท. ให้คณะกรรมการวิเทศสัมพันธ์ พิจารณาลำดับที่จัดไว้ ในระดับชาติ ระดับภาค และข้อกำหนดของการศึกษา หรือการฝึกอบรมนั้น ๆ

ข้อ ๑๑ การพิจารณาคัดเลือกผู้เดินทางไปต่างประเทศ เพื่อการสร้างความสัมพันธ์ระหว่างองค์การ ของ สมาชิก อกท. ครูที่ปรึกษาหรือกรรมการอำนวยการ อกท. ให้เป็นไปตามที่คณะกรรมการวิเทศสัมพันธ์ อกท. ระดับนั้นกำหนด

ข้อ ๑๒ เมื่อ อกท.ได้รับการเชิญเพื่อการศึกษา การดูงาน การฝึกอบรม การสร้างความสัมพันธ์ระหว่างองค์การ ให้ประธานกรรมการวิเทศสัมพันธ์ อกท. ระดับชาติ พิจารณาและแจ้งให้ภาคและหน่วยที่จะได้สิทธิเดินทางไปต่างประเทศ ตามลำดับของภาคและหน่วยในภาคนั้น ทราบ

ข้อ ๑๓ กรณีที่ อกท.ได้รับการเชิญเพื่อการศึกษา การดูงาน การฝึกอบรม การสร้างความสัมพันธ์ระหว่างองค์การ โดยระบุหน่วย หรือบุคคล เป็นการเฉพาะ ซึ่งมิใช่หน่วยที่อยู่ในลำดับที่จะได้สิทธิไปต่างประเทศ ให้ประธานกรรมการวิเทศสัมพันธ์ อกท. ระดับชาติ แจ้งให้ภาคและหน่วยนั้นทราบ โดยหน่วยหรือบุคคลนั้นไม่มีสิทธิเบิกจ่ายเงินจากกองทุนวิเทศสัมพันธ์ และถือว่าหน่วยและบุคคลนั้นมิได้ใช้สิทธิในการเดินทางไปต่างประเทศในลำดับทะเบียนที่ขึ้นไว้

**ตอนที่ ๓**

**กองทุนการวิเทศสัมพันธ์**

ข้อ ๑๔ ให้ อกท. ระดับภาคและระดับชาติ จัดตั้งกองทุนการวิเทศสัมพันธ์โดยมีวัตถุประสงค์ คือ

๑๔.๑ เพื่อเป็นค่าใช้จ่ายในการดำเนินการวิเทศสัมพันธ์

๑๔.๒ เพื่อเป็นแหล่งเงินทุนส่งเสริมช่วยเหลือ ตัวแทนของ อกท. ที่เดินทางไปต่างประเทศ เพื่อการศึกษา การดูงาน การฝึกอบรม หรือการสร้างความสัมพันธ์ระหว่างองค์การ

๑๔.๓ เพื่อเป็นแหล่งเงินทุนช่วยเหลือ อกท. ในการต้อนรับแขกต่างประเทศของ อกท.

ข้อ ๑๕ กองทุนการวิเทศสัมพันธ์ อกท. ระดับภาค อาจได้มาซึ่งทรัพย์สิน โดยวิธีต่อไปนี้

๑๕.๑ เงินบำรุงกองทุน จาก อกท.ระดับหน่วยในภาคนั้น

๑๕.๒ เงินหรือทรัพย์สิน ที่บริจาคโดยไม่มีเงื่อนไขผูกพัน

๑๕.๓ รายได้อันเกิดจากการดำเนินกิจกรรมของ อกท.ระดับภาค

๑๕.๔ ดอกผลซึ่งเกิดจากทรัพย์สินของกองทุนวิเทศสัมพันธ์ อกท.ระดับภาค

ข้อ ๑๖ กองทุนการวิเทศสัมพันธ์ อกท. ระดับชาติ อาจได้มาซึ่งทรัพย์สิน โดยวิธีต่อไปนี้

๑๖.๑ เงินบำรุงกองทุนที่ อกท.ระดับหน่วย ระดับภาค สนับสนุน

๑๖.๒ จากการระดมทุนอื่น ๆ ตามวิธีที่คณะกรรมการอำนวยการ อกท.ระดับชาติ เห็นชอบ

๑๖.๓ เงินหรือทรัพย์สิน ที่บริจาคโดยไม่มีเงื่อนไขผูกพัน

๑๖.๔ รายได้อันเกิดจากการดำเนินกิจกรรมของ อกท. ระดับชาติ

๑๖.๕ ดอกผลอันเกิดจากทรัพย์สินของกองทุนวิเทศสัมพันธ์ อกท. ระดับชาติ

ข้อ ๑๗ ให้กองทุนการวิเทศสัมพันธ์ อกท. ระดับภาคหรือระดับชาติ ออกใบเสร็จรับเงินหรือหนังสือตอบรับทรัพย์สินให้แก่ผู้บริจาคทุกคนและทุกครั้งที่ได้รับเงินหรือทรัพย์สิน

ข้อ ๑๘ ให้คณะกรรมการวิเทศสัมพันธ์ อกท. ระดับภาคหรือระดับชาติ จัดสรรเงินกองทุนวิเทศสัมพันธ์ เพื่อใช้จ่ายในกรณีต่อไปนี้

๑๘.๑ จ่ายเป็นเงินเพื่อช่วยเหลือผู้เดินทางไปต่างประเทศ ที่กำหนดว่ากองทุนวิเทศสัมพันธ์ อกท.ระดับนั้น ๆ เป็นผู้รับผิดชอบค่าใช้จ่าย ต่อไปนี้

๑๘.๑.๑ เป็นค่าพาหนะเดินทางระหว่างประเทศไปและกลับ ตามที่ผู้เดินทางต้องจ่ายจริงในอัตราต่ำสุด หรือ ชั้นประหยัด

๑๘.๑.๒ เป็นค่าภาษีเดินทางไปต่างประเทศ

๑๘.๑.๓ ช่วยเหลือค่าใช้จ่ายส่วนตัว เฉพาะในกรณีที่ผู้เดินทางไปต่างประเทศเป็นสมาชิก อกท.ในอัตราที่คณะกรรมการวิเทศสัมพันธ์ อกท.ระดับนั้น กำหนดหรือพิจารณาตามความเหมาะสมเป็นคราว ๆ ไป

๑๘.๒ จ่ายเป็นเงินช่วยเหลือในการต้อนรับ แขกต่างประเทศ แก่บุคคลที่ทำหน้าที่ต้อนรับแบบเหมาจ่ายในอัตราไม่เกินคนละ ๒๔๐ บาทต่อวัน หรือตามที่คณะกรรมการกองทุนวิเทศสัมพันธ์ ระดับภาค หรือ ระดับชาติ เห็นสมควร

๑๘.๓ จ่ายเป็นเงินช่วยเหลือในการต้อนรับ แขกต่างประเทศ แก่หน่วย อกท.ในอัตราคนละ ๓๐๐ บาทต่อวัน หรือตามที่คณะกรรมการกองทุนวิเทศสัมพันธ์ ระดับภาค หรือ ระดับชาติ เห็นสมควร

๑๘.๔ จ่ายเป็นเงินช่วยเหลือในการดำเนินงานของคณะกรรมการวิเทศสัมพันธ์ ตามที่คณะกรรมการอำนวยการ อกท.ระดับภาค หรือระดับชาติ อนุมัติหรือพิจารณากำหนด

๑๘.๕ ค่าใช้จ่ายในการดำเนินงานของกองทุนการวิเทศสัมพันธ์ ตามที่คณะกรรมการอำนวยการ อกท. ระดับภาค หรือ ระดับชาติ อนุมัติหรือพิจารณากำหนด

ข้อ ๑๙ เงินกองทุนการวิเทศสัมพันธ์ ให้นำฝากที่ธนาคาร ในนามกองทุนการวิเทศสัมพันธ์ อกท. ระดับภาค หรือระดับชาติ โดยกำหนดให้ ประธานกรรมการ เลขานุการ เหรัญญิก ของกองทุนการวิเทศสัมพันธ์ จำนวน ๒ ใน ๓ คน มีสิทธิลงนามในการฝากและถอนเงิน

ข้อ ๒๐ ให้คณะกรรมการวิเทศสัมพันธ์ อกท. ระดับภาค หรือ ระดับชาติ พิจารณากำหนดวิธีดำเนินการเกี่ยวกับการเงิน การบัญชี และทรัพย์สินของกองทุนการวิเทศสัมพันธ์ ตลอดจนกำหนดอำนาจหน้าที่ต่าง ๆ เกี่ยวกับการรับ และการจ่ายเงิน ได้นอกเหนือจากที่กำหนดไว้ในวิธีการปฏิบัตินี้แล้ว แต่จะต้องไม่ขัดหรือแย้งกับวิธีการปฏิบัตินี้

ข้อ ๒๑ กรณีที่กองทุนการวิเทศสัมพันธ์ อกท. ระดับภาค หรือ ระดับชาติ ต้องล้มเลิกไปเนื่องจากเหตุใดก็ตามให้กองทุนและทรัพย์สินทั้งหมดของกองทุนการวิเทศสัมพันธ์ อกท. ระดับภาค หรือ ระดับชาติ ที่มีอยู่ทั้งหมดตกเป็นกรรมสิทธิ์ของมูลนิธิองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี

**ตอนที่ ๔**

**การรักษาการและการใช้วิธีการปฏิบัตินี้**

ข้อ ๒๒ ให้ประธานกรรมการอำนวยการ อกท.ระดับชาติ รักษาการให้เป็นไปตามวิธีการปฏิบัตินี้

ข้อ ๒๓ ให้ใช้วิธีการปฏิบัตินี้ ตั้งแต่วันถัดจากวันประกาศใช้วิธีการปฏิบัตินี้เป็นต้นไป

ประกาศ ณ วันที่ ๒๕ เดือน เมษายน พ.ศ. ๒๕๖๒

( นายประเวศ วรางกูร )

ประธานกรรมการอำนวยการ องค์การเกษตรกรในอนาคตแห่งประเทศไทย

ในพระราชูปถัมภ์ ฯ ระดับชาติ ประจำปีการศึกษา ๒๕๖๐ - ๒๕๖๑