# วิธีการปฏิบัติขององค์การเกษตรกรในอนาคตแห่งประเทศไทย

**ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี**

**ว่าด้วย สมาชิกวิสามัญ**

**พ.ศ. ๒๕๖๒**

ระเบียบสำนักงานคณะกรรมการการอาชีวศึกษาว่าด้วยองค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี พ.ศ. ๒๕๕๙ หมวด ๓ ข้อ ๑๓.๒ ข้อ ๑๕ และข้อ ๑๗ กำหนดให้องค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี มีการดำเนินกิจกรรมสมาชิกวิสามัญ เพื่อการพัฒนาคุณภาพและความเป็นเลิศทางวิชาชีพของสมาชิก อกท. ภายใต้การเรียนรู้โดยการปฏิบัติจริง สถานการณ์จริง

ดังนั้นเพื่อให้การดำเนินการเกี่ยวกับสมาชิกวิสามัญ มีความสอดคล้องเป็นรูปแบบเดียวกันทั่วประเทศ อาศัยอำนาจตามระเบียบสำนักงานคณะกรรมการการอาชีวศึกษา ว่าด้วยองค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๗ ข้อ ๓๗ แก้ไข ด้วยการยกเลิก วิธีการปฏิบัติของ อกท. ว่าด้วยสมาชิกวิสามัญ พ.ศ. ๒๕๕๔ และกำหนดวิธีการปฏิบัติไว้ดังนี้

# ตอนที่ ๑

# สมาชิกภาพ

# ข้อ ๑ สมาชิกวิสามัญ หมายถึง นักเรียน นักศึกษาที่นอกเหนือจากนักเรียน นักศึกษาระดับ ปวช. และ ปวส. ในระบบ เช่น นักศึกษาระดับปริญญา นักเรียนตามโครงการอาชีวศึกษาเพื่อการพัฒนาชนบท (อศ.กช.) และนักเรียน นักศึกษา นอกระบบ เป็นต้น ศิษย์เก่าจากสถานศึกษา ที่มีการจัดตั้งหน่วย อกท. หรือผู้สนใจ ซึ่งได้สมัครเป็นสมาชิกโดยความเห็นชอบ ของคณะกรรมการอำนวยการ อกท. หน่วยที่รับสมัคร

# ข้อ ๒ สมาชิกภาพของสมาชิกวิสามัญจะสมบูรณ์เมื่อมีการปฏิบัติตามขั้นตอนครบถ้วนดังนี้

๒.๑ สมัครเป็นสมาชิกวิสามัญ

๒.๒ ได้ชำระค่าลงทะเบียนและค่าบำรุง อกท.

๒.๓ คณะกรรมการอำนวยการ อกท. หน่วยที่รับสมัคร ให้ความเห็นชอบแล้ว

ข้อ ๓ การพ้นสมาชิกภาพ

๓.๑ ตาย หรือ

๓.๒ ลาออก หรือ

๓.๓ คณะกรรมการอำนวยการ อกท. หน่วยที่รับสมัครมีมติให้พ้นสมาชิกภาพ

**ตอนที่ ๒**

**วัตถุประสงค์ สิทธิและหน้าที่**

ข้อ ๔ วัตถุประสงค์

๔.๑ เพื่อเสริมสร้างโอกาสให้สมาชิกวิสามัญ สามารถช่วยเหลือ พัฒนากิจกรรม อกท. และสมาชิก อกท.

๔.๒ เพื่อให้เกิดการรวมกลุ่มของสมาชิกวิสามัญ ในการพัฒนาและแก้ปัญหาทางการเกษตรและวิชาชีพอื่น ๆ ทั้งในระดับท้องถิ่นและระดับชาติ

ข้อ ๕ สมาชิกวิสามัญมีสิทธิต่าง ๆ ดังนี้

๕.๑ เข้าร่วมกิจกรรมการประชุมวิชาการของ อกท. ให้เป็นไปตามความเห็นชอบของคณะกรรมการ อกท. ระดับชาติ

## ๕.๒ ได้รับการยกย่องเชิดชูเกียรติจาก อกท.

## ๕.๓ ได้รับสวัสดิการและการบริการต่าง ๆ ที่ อกท. จัดให้

## ๕.๔ แต่งเครื่องแบบและประดับเครื่องหมายตามวิธีการปฏิบัติของ อกท.

## ๕.๕ ได้รับสิทธิอื่น ๆ ตามมติของคณะกรรมการ อกท.

## ๕.๖ ได้รับการคัดเลือกเป็นคณะกรรมการอำนวยการ อกท.ทุกระดับ

## ๕.๗ มีสิทธิในการถือหุ้นหรือเป็นเจ้าของหุ้น หรือเป็นคณะกรรมการในการดำเนินธุรกิจของ อกท

## ข้อ ๖ สมาชิกวิสามัญมีหน้าที่ต่าง ๆ ดังนี้

๖.๑ ให้คำแนะนำและสนับสนุนกิจกรรม อกท.

๖.๒ เผยแพร่ชื่อเสียงของ อกท.

๖.๓ ให้ความร่วมมือกับชมรมศิษย์เก่า อกท. หรือสมาคมศิษย์เก่า อกท.ในกิจกรรมต่าง ๆ

๖.๔ ปฏิบัติตามมติของคณะกรรมการ อกท.

๖.๕ ปฏิบัติตามวิธีการปฏิบัติของ อกท.ว่าด้วยสมาชิกวิสามัญและวิธีการปฏิบัติอื่นๆ

# ตอนที่ ๓

**การเงินและการดำเนินกิจกรรม**

## ข้อ ๗ การเงิน

๗.๑ ชำระค่าลงทะเบียนสมาชิกวิสามัญในอัตราคนละ ๕๐ บาท

๗.๒ ชำระค่าบำรุงสมาชิกวิสามัญในอัตราดังนี้

๗.๒.๑ ค่าบำรุง อกท.รายปี ปีละ ๑๐๐ บาท

๗.๒.๒ ค่าบำรุง อกท.ตลอดชีพ ๕๐๐ บาท

๗.๓ ประธานกรรมการอำนวยการ อกท.หน่วยที่รับสมัคร จัดส่งเงินตามข้อ ๗.๒.๑ หรือ ๗.๒.๒ พร้อมหลักฐานไปยัง อกท. ระดับภาค ร้อยละ ๒๐ และ อกท.ระดับชาติ ร้อยละ ๑๐ ภายใน ๓๐ วันนับแต่วันที่รับสมัครเป็นสมาชิกวิสามัญแล้ว

๗.๔ การบริหารและการเก็บรักษาเงินของสมาชิกวิสามัญ ตามข้อ ๗.๑ และ ๗.๒ ของ อกท.แต่ละระดับให้เป็นไปตามความเห็นชอบของคณะกรรมการ อกท. ในระดับนั้น ๆ

ข้อ ๘ การดำเนินกิจกรรมของสมาชิกวิสามัญ ให้ อกท. แต่ละระดับ ดำเนินการดังนี้

๘.๑ สรรหาตัวแทนสมาชิกวิสามัญ เพื่อเป็นคณะกรรมการดำเนินกิจกรรมของสมาชิกวิสามัญ

๘.๒ ดำเนินกิจกรรมให้สอดคล้องกับวัตถุประสงค์

**หมวดที่ ๔**

**การรักษาการและการใช้วิธีการปฏิบัติ**

ข้อ ๙ ให้ประธานกรรมการอำนวยการ อกท. ระดับชาติ รักษาการให้เป็นไปตามวิธีการปฏิบัตินี้

ข้อ ๑๐ ให้ใช้วิธีการปฏิบัตินี้ ตั้งแต่วันถัดจากวันประกาศใช้วิธีการปฏิบัตินี้เป็นต้นไป

ประกาศ ณ วันที่ ๒๕ เดือน เมษายน พ.ศ. ๒๕๖๒

( นายประเวศ วรางกูร )

ประธานกรรมการอำนวยการ องค์การเกษตรกรในอนาคตแห่งประเทศไทย

# ในพระราชูปถัมภ์ ฯ ระดับชาติ ประจำปีการศึกษา ๒๕๖๐ - ๒๕๖๑