**วิธีการปฏิบัติขององค์การเกษตรกรในอนาคตแห่งประเทศไทย**

**ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี**

**ว่าด้วย พิธีการ**

**พ.ศ. ๒๕๖๒**

ระเบียบสำนักงานคณะกรรมการการอาชีวศึกษาว่าด้วยองค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๖ ข้อ ๓๕.๕ กำหนดให้องค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ดำเนินกิจกรรมเพื่อการพัฒนาคุณภาพและความเป็นเลิศทางวิชาชีพของสมาชิก อกท. ภายใต้การเรียนรู้โดยการปฏิบัติจริง สถานการณ์จริง

ดังนั้นเพื่อให้การดำเนินการเกี่ยวกับพิธีการ อกท. มีความสอดคล้องเป็นรูปแบบเดียวกันทั่วประเทศ อาศัยอำนาจตามระเบียบสำนักงานคณะกรรมการการอาชีวศึกษา ว่าด้วยองค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี พ.ศ. ๒๕๕๙ หมวด ๗ ข้อ ๓๗ การแก้ไขเพิ่มเติม ระเบียบ วิธีการปฏิบัติของ หลักเกณฑ์และรายละเอียดของ อกท. ว่าด้วยพิธีการ พ.ศ. ๒๕๕๔ และกำหนดวิธีการปฏิบัติไว้ดังนี้

# **ตอนที่ ๑**

**การประชุมสมาชิก อกท.**

## ข้อ ๑ การประชุมสมาชิก อกท. แบ่งออกเป็น ๒ ลักษณะคือ

๑.๑ การประชุมสมัยสามัญ เป็นการประชุมสมาชิกทั้งหมดตามที่กำหนดไว้แล้วในแผนงาน โดยจัดให้มีวาระการประชุมตามลำดับ

# ๑.๒ การประชุมวิสามัญ เป็นการประชุมสมาชิกเพียงบางส่วน หรือสมาชิกทั้งหมดตามความจำเป็นที่เกิดขึ้นเป็นครั้งคราว และปกติจะเป็นการประชุมเรื่องใดเรื่องหนึ่งเท่านั้น

## ข้อ ๒ ให้มีการประชุมสมัยสามัญ ในระดับหน่วยอย่างน้อยปีละ ๓ ครั้ง ในระดับภาคและระดับชาติ อย่างน้อยปีละ ๑ ครั้ง โดยจะต้องจัดระเบียบวาระการประชุมเรื่องต่าง ๆ ตามลำดับดังนี้

ระเบียบวาระที่ ๑ เรื่องที่ประธานแจ้งให้ที่ประชุมทราบ

ระเบียบวาระที่ ๒ เรื่องการรับรองรายงานการประชุม

ระเบียบวาระที่ ๓ เรื่องเสนอเพื่อทราบ

ระเบียบวาระที่ ๔ เรื่องเสนอให้ที่ประชุมพิจารณา

ระเบียบวาระที่ ๕ เรื่องอื่น ๆ

## ข้อ ๓ สัญลักษณ์ประจำตำแหน่งของคณะกรรมการดำเนินงาน อกท.

๓.๑ อาทิตย์รุ่งอรุณ เป็นสัญลักษณ์ ประจำตำแหน่ง นายก

๓.๒ ไถ เป็นสัญลักษณ์ ประจำตำแหน่ง รองนายก

๓.๓ รวงข้าว เป็นสัญลักษณ์ ประจำตำแหน่ง เลขานุการ

๓.๔ รูปพระยาเทพศาสตร์สถิต เป็นสัญลักษณ์ ประจำตำแหน่ง เหรัญญิก

๓.๕ ธงไตรรงค์ เป็นสัญลักษณ์ ประจำตำแหน่ง ผู้สื่อข่าว

๓.๖ รูปพนมมือไหว้ เป็นสัญลักษณ์ ประจำตำแหน่ง ปฏิคม

๓.๗ คบเพลิง เป็นสัญลักษณ์ ประจำตำแหน่ง ครูที่ปรึกษาคณะกรรมการดำเนินงาน อกท.

## ข้อ ๔ ให้ประธานการประชุมใช้ค้อนเป็นเครื่องมือควบคุมการปฏิบัติของสมาชิกภายในที่ประชุม และกำหนดให้การเคาะค้อนมีความหมายดังนี้

๔.๑ เคาะ ๑ ครั้ง หมายถึง ให้สมาชิกยืนขึ้น หรือนั่งลง

๔.๒ เคาะ ๒ ครั้ง หมายถึง ให้สมาชิกเงียบสงบ อยู่ในระเบียบวินัย

๔.๓ เคาะ ๓ ครั้ง หมายถึงให้สมาชิกเตรียมพร้อมที่จะปฏิบัติอย่างใดอย่างหนึ่ง

๔.๔ เคาะรัวเร็ว หมายถึง เกิดเหตุการณ์ไม่ปกติที่เป็นอันตรายให้แยกย้ายไป

## ข้อ ๕ การประชุมสมัยสามัญทุกครั้ง จะต้องมีการชักธงชาติขึ้นสู่ยอดเสา ก่อนที่จะมีการชักธง อกท. และธง เขียว ขาว เหลือง ขึ้นพร้อมกัน โดยมีจุดมุ่งหมายเพื่อเป็นสัญลักษณ์ของการประชุมสมัยสามัญ เมื่อการประชุมเสร็จสิ้นตามวาระทั้งหมดจึงชักธง อกท. ธงเขียว ขาว เหลือง ลงพร้อมกันก่อน แล้วจึงชักธงชาติลง

## ข้อ ๖ คณะกรรมการดำเนินงาน อกท. ที่เข้าร่วมการประชุมสมาชิก อกท. จะต้องแต่งกายให้เป็นไปตามการวิธีปฏิบัติ ว่าด้วยการแต่งกาย อย่างเคร่งครัด

## ข้อ ๗ ให้คณะกรรมการดำเนินงาน อกท. ที่จะดำเนินการประชุม ปฏิบัติ ดังนี้

๗.๑ แนะนำตนเอง โดยการบอกชื่อ นามสกุล ระดับชั้นที่กำลังศึกษา หรือ หน่วย อกท. ที่สังกัด ตำแหน่ง และสัญลักษณ์ประจำตำแหน่ง

๗.๒ บอกความหมายของสัญลักษณ์ประจำตำแหน่ง ดังนี้

๗.๒.๑ นายก สัญลักษณ์ประจำตำแหน่ง คือ อาทิตย์รุ่งอรุณหรืออาทิตย์แรกขึ้น ซึ่งแสดงถึงรุ่งอรุณแห่งยุคใหม่ของงานเกษตร ตราบใดที่เรายังคงปฏิบัติตามหลักการของ อกท.  
อย่างเคร่งครัด เราก็จะหลุดพ้นจากความมืดมนของความสันโดษ และความเห็นแก่ตัว ไปสู่แสงสว่างแห่งภราดรภาพ และความสามัคคี

๗.๒.๒ รองนายก สัญลักษณ์ประจำตำแหน่ง คือ ไถ ซึ่งเป็นสัญลักษณ์ของแรงงาน และการไถพลิกดินเพื่องานเกษตร ถ้าการเกษตรปราศจากการใช้แรงงาน ความรู้และปัญญาย่อมทำประโยชน์ไม่ได้เต็มที่ ข้าพเจ้ามีหน้าที่ช่วยดำเนินงานทุกชนิดขององค์การ และเมื่อนายกไม่อยู่ ข้าพเจ้าจะต้องทำหน้าที่นำการประชุมแทนนายกองค์การ

๗.๒.๓ เลขานุการ สัญลักษณ์ประจำตำแหน่ง คือ รวงข้าว ทำหน้าที่จดบันทึกการประชุมขององค์การ และติดต่อกับหน่วยงานและองค์การอื่น ๆ ตราบใดที่ข้าวยังเจริญเติบโตอยู่ในผืนแผ่นดินไทย และตราบใดที่ยังมีการประชุมเกษตรกรในอนาคตข้าพเจ้ามุ่งที่จะทำงานเพื่อส่วนรวมเสมอ

๗.๒.๔ เหรัญญิก สัญลักษณ์ประจำตำแหน่ง คือ รูปพระยาเทพศาสตร์สถิต มีหน้าที่เก็บบันทึกรายรับรายจ่ายขององค์การด้วยความรอบคอบและซื่อสัตย์สุจริต ตามแนวทางของท่านปรมาจารย์พระยาเทพศาสตร์สถิต ครูเกษตรคนแรกของประเทศไทย ผู้เคยได้รับเกียรติเป็นถึงผู้ช่วยกรมที่ปรึกษา กระทรวงพระคลังมหาสมบัติ และสมุหบัญชี กรมทดน้ำ ข้าพเจ้าจะพยายามสนับสนุนให้สมาชิกทุกคน ได้ฝึกฝนความมัธยัสถ์ ให้รู้จักการออมทรัพย์และการลงทุนที่ดี ข้าพเจ้ามุ่งที่จะสร้างฐานะทางการเงินขององค์การให้มั่นคงอย่างดีที่สุด

๗.๒.๕ ผู้สื่อข่าว สัญลักษณ์ประจำตำแหน่ง คือ ธงไตรรงค์ ซึ่งเป็นสัญลักษณ์แห่งความเป็นเอกราชของชาติไทย ผืนแผ่นดินไทย อาณาเขตไปถึงไหน ธงไตรรงค์ย่อมปลิวสะบัดไปถึงที่นั่น ในฐานะผู้สื่อข่าวขององค์การ ข้าพเจ้าจะพยายามเผยแพร่ข่าวให้ชาวไทยทุกคน ได้รู้จักชื่อเสียงและผลงานขององค์การเกษตรกรในอนาคตแห่งประเทศไทย

๗.๒.๖ ปฎิคม สัญลักษณ์ประจำตำแหน่ง คือ รูปพนมมือไหว้ เป็นสัญลักษณ์ของการต้อนรับเพื่อนสมาชิกและแขกขององค์การด้วยความยินดี หน้าที่ของปฏิคมคือ การต้อนรับแขก และดูแลความสะดวกสบายต่าง ๆ ในที่ประชุม ตลอดจนดูแลรักษาสมบัติขององค์การ ข้าพเจ้าจะพยายามทำงานเพื่อความสะดวกสบายของเพื่อนสมาชิกและแขกทุกท่านในที่นี้ และจะพยายามช่วยนายกรักษาระเบียบของที่ประชุมให้ดีที่สุด

๗.๒.๗ ครูที่ปรึกษา สัญลักษณ์ประจำตำแหน่ง คือ คบเพลิง หมายถึงประทีปนำทาง ให้มนุษย์หลุดพ้นจากความมืดมนของราตรีกาล หรืออวิชชา ไปสู่แสงสว่างแห่งปัญญา ในฐานะที่ครูมีอาวุโสกว่าพวกเธอทั้งหลาย ครูมีหน้าที่ให้คำแนะนำแก่สมาชิกขององค์การทุกคน และครูหวังว่าคำแนะนำของครู จะช่วยให้ความรู้ความชำนาญที่เป็นประโยชน์ต่อเกษตรกรในอนาคตทุกคน

ข้อ ๘ จุดมุ่งหมายของการประชุมสมาชิก อกท. ที่สมาชิกจะต้องกล่าวพร้อมกันคือ “เรามาร่วมประชุมกัน ณ ที่นี้ เพื่อฝึกฝนภราดรภาพ และสามัคคีธรรมในหมู่คณะ เพื่อก่อให้เกิดความรับผิดชอบต่อสังคม และเพื่อพัฒนาคุณสมบัติในการเป็นผู้นำชุมชน ถือเป็นหน้าที่ของเกษตรกรในอนาคตทุกคน”

ข้อ ๙ คำปฏิญาณตนที่สมาชิกทุกคนจะต้องกล่าวตามประธานการประชุมคือ “เราขอปฏิญาณตนว่า เราจะจงรักภักดีต่อชาติ ศาสนา พระมหากษัตริย์ ด้วยชีวิต เราจะช่วยกันต่อสู้เพื่อความสำเร็จ ในการพัฒนางานเกษตรของชาติ จนถึงที่สุด”

ข้อ ๑๐ การจัดประชุมสมาชิก อกท. แต่ละครั้งจะต้องปฏิบัติในส่วนที่เป็นเอกลักษณ์เฉพาะของ อกท. ดังนี้

๑๐.๑ การชักธงชาติ ธง อกท. และธงเขียว ขาว เหลือง เป็นสัญลักษณ์ของการประชุม

๑๐.๒ การสวมเสื้อแจ๊คเก็ตและผูกเน็คไทสีเขียวของคณะกรรมการดำเนินงาน

๑๐.๓ การใช้ค้อนของประธานการประชุม

๑๐.๔ การแนะนำตนเองและบอกความหมายของสัญลักษณ์ประจำตำแหน่ง

๑๐.๕ การบอกจุดมุ่งหมายของการประชุมอย่างพร้อมเพรียงของสมาชิกทุกคน

๑๐.๖ การกล่าวปฏิญาณตนของสมาชิกผู้เข้าร่วมประชุมทุกคน

ข้อ ๑๑ การประชุมสมัยสามัญของสมาชิก อกท. ระดับภาค และระดับชาติ ให้จัดประชุมในช่วงการจัดการประชุมวิชาการประจำปีของ อกท.ระดับนั้นๆ ซึ่งจะมีบุคคลสำคัญมาร่วมงานจำนวนมาก จึงให้คณะกรรมการอำนวยการ อกท.ระดับภาค และระดับชาติดำเนินการ ดังนี้

๑๑.๑ แต่งตั้งผู้เชี่ยวชาญเพื่อให้คำแนะนำแก่คณะกรรมการดำเนินงาน อกท. ในด้านต่างๆ

๑๑.๒ ระยะเวลาในการให้คำแนะนำจนเกิดความพร้อมที่สมบูรณ์ ไม่ควรน้อยกว่า ๓ วันก่อนการประชุม และให้ อกท.ทุกหน่วยที่คณะกรรมการดำเนินงานสังกัดอนุญาตให้กรรมการดำเนินงานไปร่วมกิจกรรมการเตรียมความพร้อมตามที่คณะกรรมการอำนวยการกำหนด

# **ตอนที่ ๒**

**พิธีการที่สำคัญ**

ข้อ ๑๒ พิธีการเฉลิมพระเกียรติองค์อุปถัมภ์ ให้จัดในโอกาสวันสำคัญและการประชุมวิชาการ ทั้ง ๓ ได้แก่ ระดับหน่วย ระดับภาค และระดับชาติ

๑๒.๑ พิธีปฏิญาณตน เข้าและออกจากสมาชิกขององค์การ

๑๒.๒ พิธีการอัญเชิญถ้วยรางวัลพระราชทาน

๑๒.๓ พิธีอาศิรวาทองค์อุปถัมภ์ องค์การเกษตรกรในอนาคตแห่งประเทศไทย ในพระราชูปถัมภ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี

๑๒.๔ การจัดกิจกรรมเทิดพระเกียรติเนื่องในวันคล้ายพระราชสมภพ ของสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี

๑๒.๕ การจัดกิจกรรมเทิดพระเกียรติเนื่องใน สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ทรงโปรดเกล้าฯ รับ อกท. ไว้ในพระราชูปถัมภ์

ทั้งนี้ ให้ปฏิบัติตามรายละเอียดประกอบวิธีการปฏิบัติ ขององค์การเกษตรกรในอนาคตแห่งประเทศไทย ในพระราชูปถัมภ์สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ว่าด้วย การจัดกิจกรรมเฉลิมพระเกียรติ สมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี องค์อุปถัมภ์ขององค์การ พ.ศ. ๒๕๖๑

## ข้อ ๑๓ พิธีเปิดการประชุมสมัยสามัญ ประกอบด้วยขั้นตอนพิธีการดังนี้

๑๓.๑ การชักธงชาติ ธง อกท. และธงเขียว ขาว เหลือง ขึ้นสู่ยอดเสาเป็นสัญลักษณ์ของการประชุม

๑๓.๒ บุคคลสำคัญที่เป็นประธานเปิดการประชุมจุดธูปเทียน แล้วประจำที่แท่น

๑๓.๓ นายก อกท. หรือประธานกรรมการอำนวยการ อกท. กล่าวรายงานต่อประธานเปิดการประชุม

๑๓.๔ ประธานเปิดการประชุม กล่าวปราศรัย เปิดการประชุม

๑๓.๕ นายก อกท. ให้กรรมการการดำเนินงาน อกท. แนะนำตนเอง และบอกความหมายของสัญลักษณ์ประจำตำแหน่ง

๑๓.๖ สมาชิก อกท. กล่าววัตถุประสงค์ของการประชุมพร้อมกัน

# ๑๓.๗ นายก อกท. เริ่มดำเนินการประชุมตามวาระที่จัดไว้

## ข้อ ๑๔ พิธีปิดการประชุมสมัยสามัญ ประกอบด้วยขั้นตอนพิธีการ ดังนี้

๑๔.๑ นายก อกท. ดำเนินการประชุมตามวาระจนเสร็จสิ้น

๑๔.๒ ชักธง อกท. ธงเขียว ขาว เหลือง ลงพร้อมกัน และชักธงชาติ สัญลักษณ์ของการประชุมลงจากยอดเสา ตามลำดับ

๑๔.๓ นายก อกท. กล่าวนำ คำปฏิญาณตนและสมาชิกกล่าวตาม

๑๔.๔ นายก อกท. กล่าวปิดการประชุมสมัยสามัญ

๑๔.๕ บรรเลงเพลงสรรเสริญพระบารมี

ข้อ ๑๕ พิธีการรับสมาชิกใหม่ ประกอบด้วยขั้นตอนพิธีการ ดังนี้

๑๕.๑ ให้สมาชิกแสดงความจำนงในการเป็นสมาชิกองค์การ ต่อเลขานุการหน่วย

๑๕.๒ จัดสมาชิกใหม่อยู่ด้านนอกห้องประชุม

๑๕.๓ คณะกรรมการดำเนินงาน อกท. ระดับหน่วยดำเนินการตามขั้นตอนการรับสมาชิกใหม่

๑๕.๔ ปฎิคมนำสมาชิกใหม่เข้าสู่ห้องประชุม

๑๕.๕ คณะกรรมการดำเนินงาน อกท. กล่าวต้อนรับสมาชิกใหม่

๑๕.๖ สมาชิกใหม่กล่าวคำปฎิญาณตน

๑๕.๗ พิธีปฏิญาณเข้าเป็นสมาชิกสามัญ

ข้อ ๑๖ พิธีการเชิดชูเกียรติสมาชิกเลื่อนระดับ ในระดับหน่วย ระดับภาค และ ระดับชาติ ให้จัดพิธีในการประชุมวิชาการฯ ประกอบด้วยขั้นตอนพิธีการ ดังนี้   
 ๑๖.๑ สมาชิกที่ได้รับการพิจารณาเลื่อนระดับนั่งประจำที่ที่จัดไว้ในบริเวณพิธี

๑๖.๒ คณะกรรมการดำเนินงาน อกท. ทำพิธีเปิดตามรูปแบบ อกท.

๑๖.๓ เลขานุการคณะกรรมการดำเนินงาน อกท. เสนอรายชื่อสมาชิกที่ได้รับการเลื่อนระดับ

๑๖.๔ คณะกรรมการดำเนินงาน อกท. ดำเนินการตามพิธีการแนบท้ายวิธีการปฏิบัตินี้

ข้อ ๑๗ พิธีเชิดชูเกียรติ สมาชิก อกท.ดีเด่น สมาชิกพัฒนาสังคมและบริการชุมชนดีเด่น สมาชิกศิษย์เก่าดีเด่น ประกอบด้วยขั้นตอนพิธีการ ดังนี้   
 ๑๗.๑ สมาชิก อกท.ดีเด่น สมาชิกพัฒนาสังคมและบริการชุมชนดีเด่น สมาชิกศิษย์เก่าดีเด่น นั่งประจำที่ที่จัดไว้ในบริเวณพิธี

๑๗.๒ เลขานุการคณะกรรมการดำเนินงาน อกท. เสนอรายชื่อสมาชิก อกท.ดีเด่นสมาชิกพัฒนาสังคมและบริการชุมชนดีเด่น สมาชิกศิษย์เก่าดีเด่น ตามลำดับ

๑๗.๓ สมาชิก อกท.ดีเด่นสมาชิกพัฒนาสังคมและบริการชุมชนดีเด่น สมาชิกศิษย์เก่าดีเด่น แสดงตัวบนเวทีและคณะกรรมการดำเนินงานอกท. อ่านประวัติและผลงาน ตามลำดับ

๑๗.๔ นายก อกท.แสดงความยินดีกับ สมาชิก อกท.ดีเด่น สมาชิกพัฒนาสังคมและบริการชุมชนดีเด่น สมาชิกศิษย์เก่าดีเด่น ตามลำดับ   
 ๑๗.๕ สมาชิก อกท.ดีเด่น สมาชิกพัฒนาสังคมและบริการชุมชนดีเด่น แสดงความกตัญญูกตเวทิตาต่อผู้มีพระคุณ

ข้อ ๑๘ พิธีเชิดชูเกียรติผู้ทำคุณประโยชน์ อกท. จัดในงานเปิดพิธีประชุมวิชาการ ทั้ง ๓ ระดับ ระดับหน่วย ระดับภาค ระดับชาติ ประกอบด้วยขั้นตอนพิธีการ ดังนี้

๑๘.๑ ผู้ทำคุณประโยชน์ นั่งประจำที่ที่จัดไว้ในบริเวณพิธี

­๑๘.๒ รับเกียรติบัตรจากประธานในพิธี

๑๘.๓ ประธานในพิธีแสดงความยินดี

ข้อ ๑๙ พิธีการเปิดหน่วย อกท.ประกอบด้วยขั้นตอน ดังนี้

๑๙.๑ จัดทำกำหนดการและเชิญบุคคลภายนอกมาร่วมงาน

๑๙.๒ ประกอบพิธีการทางศาสนา

๑๙.๓ พิธีเปิดป้ายหน่วย อกท.


๑๙.๔ ให้พิจารณาดำเนินการตามเอกสารแนบวิธีการปฏิบัตินี้ตามความเหมาะสม

# **ตอนที่ ๓**

**ส่วนประกอบงานพิธีการ**

ข้อ ๒๐ การชักธงขึ้นสู่ยอดเสา ประกอบด้วยสมาชิกจำนวน ๒ คนต่อ ๑ ธง โดยเมื่อหันหน้าเข้าสู่เสาธง สมาชิกผู้ชักธงจะอยู่ด้านซ้ายมือ สมาชิกที่โรยเชือกธงจะอยู่ด้านขวามือ

ข้อ ๒๑ การจัดโต๊ะหมู่บูชา หมู่ ๙ เป็นไปตามรูปด้านล่างนี้



ถ้ามีการตั้งพุ่มทอง พุ่มเงิน แทนพุ่มดอกไม้ ให้ตั้งพุ่มทองไว้ทางขวา และพุ่มเงินไว้ทางซ้ายของพระพุทธรูป

# **ตอนที่ ๔**

**การรักษาการและการใช้วิธีการปฏิบัติ**

ข้อ ๒๒ ให้ประธานกรรมการอำนวยการ อกท. ระดับชาติ รักษาการให้เป็นไปตามวิธีการปฏิบัตินี้

ข้อ ๒๓ ให้ใช้วิธีการปฏิบัตินี้ ตั้งแต่วันถัดจากวันประกาศใช้วิธีการปฏิบัตินี้เป็นต้นไป

ประกาศ ณ วันที่ ๒๕ เดือน เมษายน พ.ศ. ๒๕๖๒

( นายประเวศ วรางกูร )

ประธานกรรมการอำนวยการ องค์การเกษตรกรในอนาคตแห่งประเทศไทย

ในพระราชูปถัมภ์ ฯ ระดับชาติ ประจำปีการศึกษา ๒๕**๖๐** - ๒๕**๖**๑